Қашқадарёда «Ласетти» ҳарбий машина билан тўқнашди,...\n26.11.2018 12:10 0 2475\nФото: Davletovuz телеграм канали\nБугун, 26 ноябрь куни тахминан соат 8:05 ларда Шаҳрисабз-Қарши автомобиль йўлида йўл-транспорт ҳодисаси рўй берди.\nЎзбекистон Республикаси Мудофаа вазирлиги қўшинларининг жанговар тайёргарлигини фавқулодда комплекс текширувдан ўтказиш режасига мувофиқ, ҳарбий автомобиллар колоннаси ўқув-машғулотлар ўтказиш ҳудуди томон йўл олаётган эди. Юқорида қайд этилган йўл чорраҳасидаги ҳаракат ҳарбий автомобиль инспекцияси ходимлари томонидан тартибга солинаётган эди.\nМудофаа вазирлиги матбуот хизматининг хабар қилишича, инспекторлар ҳаракатни тақиқлашга ишора қилганига қарамай, давлат рақами «70 U 110 MA» бўлган «Ласетти» русумли автомобиль ҳаракатланишда давом этган. Натижада у «ЗИЛ-131» русумли ҳарбий юк машинаси билан тўқнашиб кетди. Уч киши — енгил автомобиль ҳайдовчиси ва икки йўловчи ҳалок бўлган, «Ласетти»нинг яна бир йўловчиси жароҳат олган.\nЖабрланган фуқарога ўз вақтида тиббий хизмат кўрсатилди, ҳозирда унинг ҳолати барқарор ва ҳаётига ҳеч нарса хавф солмаяпти.\nмудофаа Қарши Шаҳрисабз


Kutubxona - Anvar Obidjon. Tushuntirish xati (hajviya) / Kiril\nSiz shu sahifadasiz: Anvar Obidjon. Tushuntirish xati (hajviya) / Kiril\nАсар номи Тушунтириш хати (ҳажвия)\nТушунтириш хати (ҳажвия)\nУчаскавўй мелисамизга ёзиб маълум қиламанки, мен ким – оддий совет бангиси, қўш гумбазли ҳаммомнинг илғор ўт ёқувчиси, адолатпарвар дейилгучи мамлакатнинг адолатга ташна граждани, адабий нағмада айтганда, фуқаросидурман.\nХотин киши дегани асаларининг яшиғига ўхшайди, сал тегсанг, балога қоласан. Шу зардам баҳона бўлди-ю, бир вақт қарасам, мен палон гектардан палон тсентнердан макка олган бригадирман, палон жойга депутотман, сен ким бўпсанки, менга олифтачилик қиласан, деб тепамдан учиб юрибди. Аризасида менга сиёсийроқ айб юклаганига келсак, бу гапларнинг чиқишига ўзи айбдор. Қўлини биқинига чойнаксоп қилиб, масалангни женсоветга қўяман, деди. Шунда, мен баттар тутақиб, женсовет, селсовет ва ҳоказо, яна ҳоказо советларни бўралаб ташладим. Аммо, буни манмансираб кетиб, қасддан айтганим йўқ. Зеро, мен паҳлавон ҳукуматимизда қанча саллот-у, қанча замбарак борлигини яхши биламан.\nШу десангиз, ўртоқ капитон, хотиним: «Ҳали шунақами?» деди-ю, ташқарига қараб юрди. Ҳовлини кесиб ўтаётиб, ҳовузча бўйида таҳорат олаётган отамни ваҳшийларча туртиб юборди. Чол у тарафга учди, обдаста бу тарафга. Отамнинг ҳовузга ағдарилиши бир нав, чунки у пишиқ сузувчи, урушда Днепрни кечиб ўтган. Лекин, тилсиз-жағсиз яп-янги сопол обдаста бекорга пачақланганига кўп ачиндим. (Бу гапимдан кейин, ғилай демай, чиллашир демай, маҳалламиздаги бор йигитни қурилиш баталёнига жўнатишаётгани каби, «пишади» деган баҳона билан, обдасталарниям армияга олиш бошланмагани дуруст).\nЎртоқ капитон! Эрта-индин хотиним қайтиб келгудек бўлса, шу куйган латталарни пеш қилиб, янги бир шикоят ёзиши турган гап. Сиз у чаласаводга яхшилаб уқтириб қўйинг – ҳозир демократия замони! Демократия дейилганда, америкалик кимни сўксанг сўкавер деб, франтсиялик кимни ўпсанг ўпавер деб тушунади. Мен учун бу– қаерда чексанг чекавер дегани. Ҳуқуқим поймол этилмасин!\nЯна бир гапим бор, ўртоқ капитон. Бундан кейин погонни хор қилиб, эр-хотиннинг ўртасига тушиб юрманг, каттароқ ишлар билан шуғулланинг. Масалан, мен бўғзи узилган обдастани чорсига тугиб, раён суғурта идорасига борсам, таҳорат воситасининг синиши табиий офатга кирмайди, деб ҳақини тўлашмади. Илтимос қиламан, шу ишни қаттиқ текшириб, тегишли пулимни ундириб берсангиз. Агар иш ўнгидан келса, ўзларини ҳаммомда шаҳонасифат буғлаб, кейин иккаламиздан ортмайдиган кобили шўрва қайнатиб, ва ҳоказо, яна ҳоказоларни истеъмол қилиб, бир яйраган бўлардик.\n"http://www.kutubxona.com/wiki/index.php?title=Anvar_Obidjon._Tushuntirish_xati_(hajviya)_/_Kiril&oldid=2432" dan olindi


Германия канцлери Трампнинг Париж шартномасидан чиққанидан таассуф билдирди\nПрезидент Трампнинг АҚШни иқлим бўйича Париж шартномасидан чиқариш қарори ўта ачинарлидир. Бу ҳақда Германия канцлери Ангела Меркель баёнот берди.\nБерлинда парламентда 2 июн куни қилган қисқа чиқиши чоғида Меркель Германиянинг 2015 йилги шартномага содиқ қолажагини билдираркан, уни глобал иқлим исишига қарши курашнинг ҳал қилувчи ҳужжати деб баҳолади.\n“АҚШ президентининг иқлим бўйича Париж шартномасидан чиқиши ўта ачинарлидир ва мен бу ҳақда гапирарканман, юмшоқроқ сўзлар ишлатаяпман”, деди Меркель.\nГермания канцлери 1997 йилги Киото шартномасидан бошланган ва 2015 йили “тарихий” Париж шартномаси билан давом этган йўлдан ортга қайтиш йўқ, деди.\n1 июн куни Президент Дональд Трамп АҚШ глобал иқлим исишининг олдини олиш бўйича Париж шартномасидан чиққанини билдирди^\n- Биз шартномадан чидик, лекин музокараларни олиб борамиз. Биз бу шартнома адолатли бўлиши учун ҳаракат қиламиз. Агар бунга эриша олсак жуда яхши бўлади. Эриша олмасак ҳам ҳеч нарса ўзгармайди, - деди Трамп 1 июнь куни Оқ уйда сўзлаган нутқида.


Лукашенко Европага пўписа қилди | Qalampir.uz\nЛукашенко Европага пўписа қилди\nОлам\t13 Ноябрь 10:44 8328\nБеларусь Президенти Александр Лукашенко Европа Иттифоқи давлатлари ва Польша томонидан қўлланилиши мумкин бўлган санкцияларга, хусусан, чегарани тўлиқ ёпиб қўйиш таҳдидига кескин жавоб беришга тайёрлигини айтди. Бу ҳақда “БелТА” хабар бермоқда.\n“Биз Европани иситяпмиз, улар ҳали ҳам чегарани ёпамиз, деб таҳдид қилмоқда. Агар биз у ерда табиий газни ўчириб қўйсакчи? Шунинг учун мен Польша раҳбариятига, литваликларга ва бошқа миясиз одамларга гапиришдан олдин ўйлаб кўришни тавсия қиламан. Лекин бу уларнинг иши. Ёпишса ёпишсин. Аммо Ташқи ишлар вазирлиги Европадаги барчани огоҳлантириши керак: агар улар бизга нисбатан “ҳазм бўлмайдиган” ва “қабул қилиб бўлмайдиган” қўшимча санкциялар қўйса, биз жавоб беришимиз зарур. Қандай жавоб бериш керак, биз сиз билан олти ой олдин келишиб олганмиз”, деган Лукашенко.\nУ Беларусь Бош вазири Роман Головченкога кўрсатма билан мурожаат қилган:\n“Биз уларни кечиришга мажбур эмасмиз. Польша бизни чегарани ёпиш билан қўрқитмоқда. Марҳамат, ёпинг: у ерга камроқ қочоқлар кўчиб ўтади. Масала бунда эмас. Мен умуман мияси йўқ бу аблаҳларни тингладим. Агар биз Беларусь орқали транзитни ёпсакчи? Украина орқали ўтиб бўлмайди: у ерда Россия чегараси ёпиқ. Болтиқбўйи бўйлаб йўллар йўқ. Агар биз уни поляклар, масалан, немислар учун ёпсак, унда нима бўлади?”.\nПольша расмийлари сўнгги кунларда юзага келган муҳожирлар билан боғлиқ инқироз туфайли Беларусь билан чегарани бутунлай ёпиши мумкинлиги ҳақида огоҳлантирган эди. Ҳукумат расмий вакили Пётр Мюллер Варшава ўз ҳудудига қочқинлар кириб келишига қарши курашнинг энг радикал сценарийси — чегарани ёпиш, савдони тўлиқ тўхтатиш ҳамда Польша ва Беларусь ўртасида одамларнинг ҳаракатланишини тақиқлашни кўриб чиқаётганини тасдиқлаган.\nМаълумот ўрнида, Ямал — Европа газ қувури тўртта давлат — Россия, Беларусь, Польша ва Германия орқали ўтади. Газ қувурининг Беларусь қисми бешта компрессор станциясидан иборат бўлиб, унинг узунлиги 575 километр.\nЕвропа чегара Лукашенко\n03 Декабрь 14:30 57894\n03 Декабрь 15:41 41947\n03 Декабрь 20:24 36697\n03 Декабрь 17:49 30771\n04 Декабрь 11:13 24906


Ўзбек каратэчиларининг Қозоғистондаги муваффақияти / Olamsport.com\n13 мар 06:46\nЎзбек каратэчиларининг Қозоғистондаги муваффақияти\nТеглар : КаратэЎзбекистонҚозоғистон\nҚозоғистоннинг Тараз шаҳрида шинкиокушинкай каратэ бўйича Жамбул вилояти Очиқ чемпионати ўтказилди.\nМусобақада мезбонлардан ташқари Қирғизистон, Тожикистон ҳамда мамлакатимиздан жами 350 нафар спортчи ғолиблик учун татамига чиқди. Ўзбекистон номидан ушбу мусобақада қатнашган “Нур-Хас” шинкиокушинкай каратэ марказининг уч нафар вакили якунда совриндорлар қаторидан жой олди.\nЖумладан, ўсмирлар ўртасида 45 кг.гача вазн тоифасида татамига чиққан Оғабек Холиқулов бронза медалига сазовор бўлди. Мардонов Толиб эса ката баҳсларида фахрли 3-ўринни қўлга киритди ва у ҳам бронза медали билан тақдирланди.\nҚизлар ўртасида вазни 55 кг.гача бўлган спортчилар ўртасида ўтказилган баҳсларда Ўғилой Сайфиева ҳам жамоадошлари анъанасини давом эттириб, бронза медалини қўлга киритди. Навоийлик ҳакам Мутал Назаров “Энг ҳалол ҳакам” номинациясига муносиб кўрилди.


Жуфтингиз сизни қайтадан севсин! - 21 Января 2019 - Yangiliklar Olami - www.SherlarUz.CoM - SMS SHERLAR, SEVGI SHERLARI, YANGI\nГлавная » 2019 » Январь » 21 » Жуфтингиз сизни қайтадан севсин!\n1. Алоқаларни мустаҳкамлаш.\n2. Баъзи одатларни ўзгартириш.\nАёл ўзининг баъзи одатларини ўзгартириши керак. Эрига ёқмайдиган тасарруфларидан кечиши лозим. У, бу ишни хурсандлик билан қилиши, айни пайтда эрига саодат бахш қиладиган нарсаларни маҳкам ушлаши даркор. Аёлнинг эрини рози қилишдаги саъй‑ҳаракати икковларининг орасидаги муносабатнинг ўз табиий йўлига тушиб кетишига ёрдам беради.\n3. Жалб қилиш воситаларини қўллаш.\n4. Эркак ва аёл орасидаги фарқларни ҳисобга олиш.\n5. Суҳбат йўлини очинг.\n6. Энг унумли вақтингизни жуфтингиз учун бағишланг.\n7. Бир хилликни бартараф этинг.\n8. Янги чилла уюштиринг.\n9. Эрингизнинг хатоларини кечиринг.\n10. Уни отангиз ёки бошқа эркаклар билан солиштирманг.


UzPFL :: Диёра Хабибуллаева: Финалда бор имкониятимизни ишга соламиз\nХабарингиз бор, 6 декабрь куни аёллар футболи бўйича Ўзбекистон кубоги финал ўйини бўлиб ўтади. Унда Жиззахнинг “Сўғдиёна-W” ҳамда “Бунёдкор-W” жамоалари ўзаро баҳс олиб боради. Бўлажак учрашув олдидан жиззахликлар етакчиси Диёрахон Хабибуллаева ўз фикрларини билдириб ўтди.\n“Гуруҳ босқичини мағлубиятсиз якунлаб, финал йўланмасини қўлга киритдик. “Сўғдиёна-W” жамоаси қисқа вақт ичида иккинчи маротаба Ўзбекистон кубоги финалида иштирок этади. Буни биз учун ва албатта Жиззах аҳли учун катта ғурур ва ютуқ деб биламиз.\nКубок баҳсларини ўтказиш учун бўлиб ўтган қуръа ташлаш маросимида финал мезбони сифатида айнан “Сўғдиёна” марказий стадиони чиққанидан хурсанд бўлдик. Ўз уйимизда ўзимизга бўлган ишонч, масъулият янада ошади. Финал ўйинига ҳар тарафлама тайёрмиз, бўлажак учрашувда бор имкониятимизни ишга соламиз”, - деди Хабибуллаева.\nЎзбекистон Coca-Cola кубоги. Учинчи саралаш босқичи учрашуви расмийлари


Про лига. Элита учун курашувчи жамоаларнинг кейинги тақвими маълум — "НЕФТЧИ"\nКеча — 29 октябрь куни Coca Cola Суперлига йўлланмаси учун курашни давом эттирувчи Про лиганинг тўрт клуби номи аниқ бўлди: “Нефтчи”, “Шўртан”, “Турон”, “Динамо”.\nЎзПФЛ кеча оқшом мазкур тўрт клуб вакиллари билан онлайн йиғилиш ўтказди ва тақвим борасида клублар таклифлари билан қизиқди. Эътибор қаратилса, мазкур тўрт клубнинг иккитаси Фарғонада ва яна иккитаси бир-бирига нисбатан яқинроқ бўлган Самарқанд ҳамда Ғузорда жойлашган.\nҚуйида ноябрь ойидаги ўйинлар тақвими билан танишиб олишингиз мумкин. Мусобақанинг тезроқ тугаши шунинг учун ҳам керакки, Про лиганинг икки жамоаси кейинроқ Ўзбекистон Coca Cola кубогида иштирок этади.\nМаълумот учун, Про лиганинг жон сақлаб қолиш йўлида кураш олиб борадиган жамоаларининг кейинги тақвими эртага ишлаб чиқилади. Бунинг учун бугун бўлиб ўтадиган “Хоразм” — “Зомин” учрашуви ўтказиб олиниши ҳамда унинг вакиллари ЎзПФЛ билан онлайн йиғилишда иштирок этиши керак бўлади.\nШЎРТАН — ДИНАМО


17 йил аввал изсиз йўқолган альпинистлар жасади Ҳимолайдан топилди\nҲимолайдан 17 йил аввал йўқолган альпинистлар Алекс Лове ва Дэвид Бриджеснинг жасади топилди. Бу ҳақда The Guardian хабар бермоқда.\nЭркакларнинг жасадини Шишабангма чўққисига кўтарилган икки альпинист аниқлаган. Жасадларни олиб тушишнинг имконини қила олишмагач, уларни фотосуратларини олишди. Пастга тушишгач эса, ҳалок бўлган альпинист Алекснинг рафиқаси Женнифер Лове-Анкерга қўнғироқ қилишди.\n“Улар елкасини бир-бирларига тираганча ётишган. Ўша даврларда кўк-қизил рюкзак ва альпинистларнинг сариқ пойафзалини кийишарди. Бундан ташқари, ўша пайтда улардан бошқа ҳеч ким у чўққига кўтарилмаган эди”, — деди Анкер.


Ўзбекистон U17 терма жамоасига бош мураббий тайинланди - Zamin.uz\nОтабек Ғуломхўжаев Ўзбекистон U-17 терма жамоасига бош мураббий қилиб тайинланди, деб хабар беради ЎФА. Унинг бошқарувида ёшлар йил охирига қадар ўтказиладиган халқаро турнирларда иштирок этади.\nЎзбекистон U-17 термаси келаси йил U-18 термаси сифатида ёшлар ўртасидаги Осиё чемпионатининг саралаш турнирида иштирок этади. Уларни 2020 йил U-19 Осиё чемпионатининг финал босқичи, 2021 йилда эса ёшлар ўртасидаги U-20 жаҳон чемпионати кутиб турибди.\nАйни вақтда ЎФА Европанинг бир қатор давлатларидан U-18 жамоалари ўртасидаги халқаро турнирларга таклифнома олган. Йил сўнггига қадар Отабек Ғуломхўжаев жамоаси камида 1та халқаро турнирда иштирок этади. Шунингдек, унга ёш футболчиларни саралаб олиш учун Тошкентда йиғинлар ташкил этиб берилади. Футболчиларни кузатиши учун шароит яратилади.\nОтабек Ғуломхўжаев ҳозирга қадар 150дан зиёд иқтидорли футболчилар рўйхатини ҳамда йил якунига қадар бўлган иш режасини ЎФАга тақдим этган.\nБолалар ва ўсмирлар футболида муваффақиятли ишлаб келаётгани ҳамда ўсишда давом этаётгани учун ҳам ЎФА раҳбарияти Ғуломхўжаевга имконият беришга қарор қилди. Бу мутахассис 2001 ва 2002 йилларда таваллуд топган ўзбекистонлик футболчилар ҳақида етарлича маълумотга эга. «Замин» янгиликларини «Вконтакти»да кузатиб боринг\nОтабек Ғуломхўжаев "Навбаҳор"нинг селекция ишларида фаол\n28-12-2019, 21:00, Спорт\nТемур Кападзе Ўзбекистон U-19 миллий жамоаси бош мураббийи этиб тайинланди\n5-12-2019, 09:50, Спорт\nЎзбекистон U-19 терма жамоаси Таиландда ўтадиган халқаро мусобақада қатнашади\n25-09-2019, 13:53, Спорт\n20-08-2019, 06:40, Спорт\n2-03-2017, 21:28, Спорт\nЯнгиликлар » Спорт » Ўзбекистон U17 терма жамоасига бош мураббий тайинланди


Қуръон Каримда Мусо алайҳиссалом 132 марта зикр қилинган. У зотнинг номлари Бақара, Оли Имрон, Нисо, Моида, Анъом, Аъроф, Юнус, Ҳуд, Иброҳим, Исро, Каҳф, Марям, Тоҳо, Анбиё, Ҳаж, Мўминун, Фурқон, Шуаро, Намл, Қасас, Анкабут, Сажда, Аҳзоб, ас-Саффот, Ғофир, Фуссилат, Шуро, Зухруф, Аҳқоф, Зарият, Нажм, Соф, Назиат ва Аъла сураларида келган.\nҚуръон Каримда Ийсо алайҳиссаломнинг муборак исмлари йигирма тўрт марта зикр қилинган. У зот ҳақларида Бақара, Оли Имрон, Нисо, Моида, Анъом, Марям, Аҳзоб, Шуро, Зухруф, Ҳадид ва Соф сураларида оятлар келган.\nҚуръони Каримда исми шарифи кўп зикр қилинган зотлардан бирлари Иброҳим алайҳиссаломдирлар, десак муболаға қилмаган бўламиз.\n...Бу сураи каримада бошқаларидан фарқли ўлароқ, кўпроқ оилавий муносабатлардаги салбий ўринларга, ҳукмрон доиралар ичидаги ихтилофларга, уларнинг атрофидагиларнинг ҳолатларига эътибор берилган.\nҲизр алайҳиссалом тўғрисида гаплар ниҳоятда кўп. Бу гапларнинг ичида ҳақиқатга яқинидан ҳақиқатга узоқлари кўп.\nАллоҳ таоло Лут алайҳиссаломнинг исми шарифларини Қуръони Каримда 27 марта зикр қилган.\nБиринчи инсон ва биринчи Пайғамбар бўлмиш отамиз Одам алайҳиссаломнинг яратилишлари қиссаси Бақара сурасида қуйидагича баён этилади:\nҚуръони Каримда номлари кўп зикр қилинган пайғамбарлардан бири Нуҳ алайҳиссаломдирлар.\nҚуръони Каримда Ҳуд алайҳиссаломнинг номлари етти марта зикр қилинган. У зотнинг қиссалари Аъроф, Шуаро, Зарият каби сураларда келган.


Яқинларинг хиёнат қилганда... • NeMolchi.uz\nBosh sahifa Anonim hikoyalar Яқинларинг хиёнат қилганда…\nОтаси томонидан зўрланган қиз ҳақида мақола ўқирканман, юрагим сиқилиб, фақат йиғлагим келади. Унинг сўзларида менинг ҳикоям акс этган, фақат у менинг амакиваччам эди. Мен ҳам ўша қиз каби даҳшатли ҳолатга тушганман.\nСевган йигитимга сиримни очганимда у ҳам мени айблади, гўёки мен ёмон қиз эканман. Унинг олдида тиз чўкиб мени ташламаслигини сўрарканман, у тўхтовсиз менга айблов тошларини улоқтирарди. Мен ўша пайт даҳшат ва қўрқув исканжасида қолдим.\nЁзяпман-у, кўз ёшларимни тўхтатолмайман… Халигача нима бўлганини ҳеч ким билмайди. Кимгадир сиримни очмоқчи бўламан-у, уяламан ва қўрқаман. Бу оғир юкдан қутулишни ич-ичимдан истайман…\nКейин англадимки, бундай воқеалар минглаб қизларнинг ҳаётида бўлар экан ва унда менинг заррача айбим йўқ экан. Сукут сақламасдан, бундай зўравонликлар ҳақида бонг уришимиз керак.


«Тадбиркорга хиёнат қилган — сиёсатимизга хиёнат қилган бўлади» — президент – Газета.uz\nШавкат Мирзиёев ҳокимлар ва банкирларни тадбиркорлар билан ишлаш тизими йўқлиги сабабли танқид қилди. Унинг сўзларига кўра, 59 та туман ва шаҳрда бизнес муҳит «ёмон» деб баҳоланган. «Тадбиркорга хиёнат қилган одам — сиёсатимизга хиёнат қилган бўлади», — деди президент.\n9 июл 2020, 17:57 Иқтисодиёт\nЎзбекистон президенти Шавкат Мирзиёев иштирокида 8 июль куни бўлиб ўтган видеоселектор йиғилишида ҳудудларда тадбиркорликни ривожлантириш ва давлат бюджетига тушумларни таъминлаш бўйича чоралар муҳокама қилинди, дея хабар берди «Ўзбекистон 24» телеканали.\nТадбиркорлик муҳити бўйича олти ойлик таҳлиллар ҳамма ҳудудларда ҳам бу ишлар етарли эмаслигини кўрсатмоқда, дея таъкидлади давлат раҳбари. Ўтган йилда рўйхатдан ўтган тадбиркорларнинг 23 мингтаси ёки 24 фоизи бугунги кунда фаолият кўрсатмаяпти.\n«Олдин биз айтардик: уч йил олдин, беш йил олдин рўйхатдан ўтган тадбиркорлар ишламаяпти. Ҳа, майли, ўтган йили очилган 23 мингта тадбиркор нимага ишламайди? Қани мижозбай ишлаш тизими? Қани тадбиркорлар билан учрашувлар тизими, ҳурматли ҳокимлар, банкирлар? Қани солиқчининг кўмак бергани? Биронта одам бориб сўраса бўлмайдими: сизга қандай кўмак бериш керак, деб? Қани мижозбай ишлаш? Қани кўмакдош бўлиш? Қани тўртта секторнинг иши?» — деб сўради президент.\nУ тадбиркор сонини кўпайтириш эмас, балки бор тадбиркорга кўпроқ шароит яратиб, электр, гази, суви, йўли, кредити ва давлат қилиши керак бўлган бошқа масалаларни ечиб бериш кераклигини таъкидлади.\nШавкат Мирзиёев фаолият бошлаётган тадбиркорларни қўллаб-қувватлашнинг мутлақо янги тизимини ишлаб чиқишга топшириқ берди. Бу тизим тадбиркорлар учун махсус курслар ташкил этиш, тадбиркорларни рўйхатга олиш, ускуналар сотиб олишда харажатларнинг бир қисмини қоплаш ва бошқаларни кўзда тутади.\n«Тадбиркорга хиёнат қилган — сиёсатимизга хиёнат қилган бўлади. Тадбиркорнинг дарди билан яшамаган раҳбар ҳозирги сиёсатни тушунмаган раҳбар бўлади», — деди у.\nЙиғилишда 59 та туман ва шаҳарда бизнес муҳити «ёмон» сифатида баҳолангани маълум қилинди.\n«Ушбу рейтинг натижалари ҳудудлардаги раҳбарларнинг тадбиркорликни ривожлантириш борасидаги фаолиятига ҳақиқий берган баҳо. Булар аниқ билиндики, ҳозирги бизнинг катта-катта марраларимизга муносиб қадам қўймаябди. Натижа бермабди. Одамлар рози эмас бу 59 та туман ва шаҳарларда», — деди давлат раҳбари.


Профессионал бокс тарихидаги энг шиддатли тўқнашувлар (иккинчи қисм)\n4 декабрь, 2019, 17:24 652\nТеглар:Профессионал бокс | Муҳаммад Али | Рой Жонс\nУлар том маънода бокс афсоналаридир!\nПрофессионал бокс тарихида қандай шиддатли ва давомий тўқнашувлар содир бўлганлиги ҳақида кеча сўз юритган эдик ва биринчи қисмини эътиборингизга ҳавола этгандик. Ўз ўрнида давоми бор эканлиги борасида ҳам айтиб ўтганмиз. Ваъдага вафо деганларидек, давомини тақдим этамиз.\nМуҳаммад Али – Жо Фреззер\nБу жанглар том маънодаги қироллар тўқнашуви десак айб саналмаса керак. Улар орасидаги трилогия ҳали-ҳануз яшамоқда. Афсона каби авлодлар оша ўтиб келяпти. Уларнинг дастлабки жанги 1971 йил 8 мартда бўлиб ўтган.\nБунга қадар Али 31 та жанг ўтказиб, мағлубиятсиз одимлаётган эди. Жо эса 26 маротаба рингга кўтарилиб, у ҳам мағлубият билмай келаётганди. Хуллас, икки енгилмас чармқўлқоп усталари ўзаро тўқнаш келишади.\nБу жангда Али ўзининг биринчи мағлубиятини қабул қилиб олади. “Мэдисон Сквер Гарден” аренасида бўлиб ўтган ушбу тўқнашувда Жо очколар ҳисобида устун келади.\nИккинчи жанг 1974 йил 28 январда яна Нью-Йорк “Мэдисон Сквер Гарден”да бўлиб ўтади. Мазкур реванш деярли биринчи жанг каби ўтади. Фақат бу сафар Али муваффақиятли ҳаракат қилади ва у ҳисобни тенглаштиради.\nУчинчи ҳал қилувчи тўқнашув эса Филиппин пойтахти Манила шаҳрида “Araneta Coliseum” спорт саройида бўлиб ўтади. Ушбу жанг бокс тарихида “Манила триллери” яъни 20-асрнинг оғир вазн тоифасидаги энг шавқатсиз жангларидан бири сифатида муҳрланди. Унда 14 раунддан (ўша вақтда бокс жанглари 15 раунддан иборат бўлган) сўнг, Муҳаммад Али ғалаба қозонади.\nМарк Антонио Баррера- Эрик Моралес\nИкки мексикалик ажойиб боксчилар, ўз вақтида бир-бири учун жидий рақобат туғдиришган. Улар ҳам уч бора тўқнаш келишади. Биринчи жанг 2000 йил 19 февралда Лас-Вегасда “Mandalay Bay” аренасида бўлиб ўтади. Мазкур илк тўқнашувда Моралеснинг қўли балан келади.\nИккинчи жанг эса 2002 йил 22 июнда Лас-Вегасда “MGM Grand” аренада ташкил қилинади. Унда Баррера рақибини очколар ҳисобига мағлуб этиб, ҳисобни 1:1 кўринишига олиб келади.\nУчинчи тўқнашув 204 йил 27 ноябрда яна “MGM Grand” аренасида бўлиб ўтади. Дарвоқеа, ушбу жанг WBC нинг супер енгил вазн тоифаси чемпионлиги учун кечади. Ҳал қилувчи баҳсда яна Маркга омад кулиб боқади ва у муваффақият қозонади.\nҲар икки боксчи ҳам ўз даврида катта шуҳрат қозонганди. Жанг олиб бориш услублари ҳам мухлисларга завқ бағишлаган. Юксак савиядаги боксчиларнинг ўзаро жангларидаги кескинлик эвазига энг шиддатли тўқнашувлар қаторида эътироф этилади.\nАртуро Гатти-Микки Уорд\nКанадалик ажойиб жангчи Артурони бокс тарихида энг ёрқин намояндалардан десак муболаға бўлмайди. Гарчи унинг боксни тарк этгандан кейинги ҳолати бироз ачинарли бўлган бўлсада, унинг рингдаги ҳаракатлари, аввало инсонийлиги туфайли мухлислар қалбидан чуқур жой олади.\nТўғри, у 9 маротаба мағлуб бўлган, лекин хеч қачон бокс ихлосмандлари назаридан четда қолмаган. Чунки у ҳақиқий тоза қалб инсон ҳамда ажойиб боксчи эди. Гарчи у бу ёруғ оламни эрта тарк этган бўлсада, Гаттига бўлган хурмат ҳали-ҳануз яшамоқда.\nАртуронинг энг шиддатли жанглари шубҳасиз Микки Уорд билан бўлади. Улар ўзаро кетма-кет уч маротаба жанг қилишади. Биринчи тўқнашув 2002 йил 18 майда бўлиб ўтади.\nУнда Уорд ғалаба қозонади. Иккинчи жанг хеч қанча вақт ўтмай, ўша йилнинг 23 ноябрида ташкил қилинади. Унда афсонавий Гатти очколар ҳисобида устун келади.\nҲисоб тенглашгач, улар ҳал қилувчи жангни ҳам ўтказишади. Ушбу учинчи беллашув 2003 йил 7 июнда бўлиб ўтади ва унда Гатти яна зафар қучиб, умумий кўринишни ўз фойдасига ҳал қилади.\nБуларнинг ҳар бир тўқнашуви, очиқ, қувноқ, кескин, ажойиб зарбалар алмашинуви остида кечганлиги учун, профессионал бокс тарихидаги муросасиз жанглар қаторига қўшилган.\nРой Жонс – Антонио Тарвер\nБу боксчилар ҳам ўзаро уч маротаба тўқнаш келишади. Рой ўзининг юлдузли даврини бошдан кечираётган вақтида биринчи жанг бўлиб ўтади. Яъни 2003 йил 8 ноябрда, Лас-Вегаснинг, “Mandalay Bay” аренасида икки боксчи илк бора тўқнаш келишади. Ушбу қарама-қаршиликнинг биринчи қимида Рой ғалаба қозонади.\nМазкур жанг WBC, WBA, IBO чемпионлик камарлари учун бўлади. Реванш узоққа чўзилмайди.Улар иккинчи бор 2004 йил 15 майда бўлиб ўтади ва кутилмаганда Тарвер Жонсни техник нокаут билан мағлуб этади. Учинчи жанг 2005 йил 1 октябрда IBO чемпионлик камари учун бўлади. Аслида Ройнинг омадсиз даврини бошлаб берган, шубҳасиз Тарвер бўлади.\nУ иккинчи жангда Жонсни мағлуб этганидан сўнг, учинчи жанг ташкил этилишидан аввал Глен Жонсондан ҳам нокаутга учраган ҳолда мағлубиятга учрайди. Бу афсонанинг инқирозга юз тутаётганини англатарди. Ушбу ҳолатлардан кейин, мухлисларда унга бўлган ишонч пасаяди. Учинчи тўқнашувда ҳам Тарвернинг имкониятлари юқори баҳоланади.\nТахмин ўз исботини топади ва Антонио бу сафар очколар ҳисобига устун келади. Нима учун, булар орасидаги жанг танланганлар орасида эътироф этилади. Бунга жавоб топишни истсангиз, яхшиси уларнинг тўқнашувларини топиб томоша қилинг!\nВидео Шаҳрам Ғиёсов ҳамда Рой Жонснинг нокаутларидаги ўхшашликни томоша қилинг...


ЕТАКЧИ ДОИМО ЎЗ СЎЗИНИ АЙТА ОЛИШИ КЕРАК - Ўзбекистон овози газетаси\nЕТАКЧИ ДОИМО ЎЗ СЎЗИНИ АЙТА ОЛИШИ КЕРАК\nЎзбекистон ХДП Марказий Кенгаши партия ходимларида етакчилик хислатларини ривожлантириш масалаларига бағишланган семинар ўтказди.\nУнда Олий Мажлис Қонунчилик палатаси депутатлари, Тошкент вилояти ва шаҳар партия кенгаши масъул ходимлари иштирок этди.\n— Партия ташкилотлари, айниқса, туман, вилоят кенгашлари етакчиларининг бошқарув қобилияти юқори бўлиши лозим, — деди ЎзХДП Марказий Кенгаши бўлим мудири Нилуфар Йўлдошева. — Улар ўз ўрнида баҳсга киришиши, ташаббус кўрсатиши зарур. Сайловда ютиб чиқиш жараёни ҳам етакчини баҳолашнинг асосий мезони саналади. Буларсиз партия етакчиларининг ҳақиқий салоҳиятини аниқлаб бериш мумкин эмас, деб ўйлайман. Қуйидан номзоди кўрсатилган етакчида ташаббускорлик, фаоллик хислатлари юқори бўлади. Негаки, бундай етакчи аҳоли орасидаги муаммоларни яхши англайди. Шу билан бирга, масаланинг энг мақбул ечимини ҳам кўрсата олади. Салоҳиятли етакчилари бор партия электорати манфаатларини самарали ҳимоялайди. Кўпчиликнинг ишончини қозонади. Шу ўринда алоҳида таъкидлаш лозимки, ҳар бир етакчининг ўз айтар сўзи бўлиши керак. Шундагина у бошқаларни қизиқтира олади, ўзига эргаштиради.\n— Етакчилик шунчаки обрў ёки мартаба эмас, — деди сиёсий фанлар доктори, профессор Муқимжон Қирғизбоев. — Етакчи кенг омма ёхуд бутун миллатнинг манфаатлари учун сидқидилдан кураша оладиган шахсдир. Етакчида дахлдорлик ҳисси устунлик қилганда, туман партия кенгашига таъсир эта олади. Шундагина туман, шаҳар, вилоят партия кенгашлари ўз фаолиятига масъулият билан ёндашади. Бундан шундай хулоса келиб чиқадики, бошланғич ташкилот, яъни етакчи ишламаса, жон койитмаса, тизим ишламайди. Партия шаклан яшайди, холос.\nЯна бир муҳим жиҳатни ёддан чиқармаслик лозим. Етакчиликнинг ҳам ўз чегараси, ҳудуди мавжуд. Психология фани гуруҳдаги, менежмент фани корхона-ташкилотдаги, сиёсатшунослик фани эса жамиятдаги етакчилик ҳолатларини ўрганади. Улар бир-бирини такрорламайди.\nСиёсий етакчи тушунчаси илк бор Аристотель томонидан қўлланган. Аллома ҳақиқий политикос ҳаммадан ҳам кўпроқ эзгулик ҳақида қайғуришга интилаётгандек туюлади, чунки у фуқароларни ҳимматли ва маънавиятли, қонунга итоат этадиган бўлишини хоҳлайди, деб ўз фикрини баён этган. Демак, сиёсат билан шуғулланадиган одам халқнинг ташвишлари билан яшаши керак. Лекин кўп ҳолларда биз тўғри йўлдан бормаймиз. Етакчи бўлиш тирикчилик қилиш, лавозимни эгаллаш, кимларгадир топшириқ бериш, деб ўйлаймиз. Бундай инсонлар етакчи сифатида ўзини намоён этолмайди. Кўпчиликнинг манфаатлари учун курашган, шунга мос фаолият олиб борган шахсгина мақсадига етади.\nАмир Темур етакчида кучли хотира бўлиши лозимлигини таъкидлаган. У ўз қўшинидаги ўн минг саркарда ва аскарларнинг исмини ёддан билган. Темур тузукларида келтирилишича, ишбилармон, шижоат соҳиби, азми қатъиятли, тадбиркор, ҳушёр бир киши минг-минглаб тадбирсиз, лоқайд кишилардан яхшироқ эканлигини айтган. Тажрибали бир киши минг кишини бошқаради. Унинг ҳаракатига қараб мамлакат, жамият ривожланади.\nТадбир сўнггида иштирокчилар ўзларини қизиқтирган саволларга жавоб олишди. Шунингдек, депутатлар ва ёшлар мавзуга оид фикр-мулоҳазаларини билдиришди.


hidoyat.uz – “Мовароуннаҳр” нашриётининг сайти - ХАТМОНАЛАР\nЎзбекистон мусулмонлари идораси тасарруфидаги Тошкент Ислом институти битирувчиларининг “ХАТМОНА – 2013” тадбири “Баркамол ёшлар – обод турмуш таянчи” шиори остида ўтди.\nАнжуманга Ўзбекистон мусулмонлари идораси ходимлари, фахрий устозлар, битирувчи талабаларнинг ота-оналари таклиф қилинди. Тадбир Қуръони карим тиловати билан бошлаб берилди. Қизиқарли савол-жавоблар, салавотлар ҳамда саҳна кўринишлари даврага файз киритди.\nДастур сўнгида Ўзбекистон мусулмонлари идораси раҳбарияти, институт ректори Ҳайдархон Йўлдошхўжаев ва таълим бўлими ходимлари битирувчиларга фахрий ёрлиқлар топшириб, келгуси ишларида муваффақиятлар тилашди.\nНукус шаҳридаги “Муҳаммад ибн Аҳмад ал-Беруний” ўрта махсус Ислом билим юртида хатмона бўлди, унда устозлар ва битирувчи талабаларнинг ота-оналари иштирок этишди.\nХатмонани билим юрти раҳбари Шамсуддин Баҳаутдинов Ўзбекистон мусулмонлари идораси раиси, муфтий ҳазратларининг битирувчиларга табриги билан очди. Билим юрти битирувчиларига келгуси ишларида улкан муваффақиятлар тилади.\nТадбир сўнгида мадраса ривожи учун жонбозлик кўрсатган инсонлар хотирасига Қуръони карим тиловат қилинди.\n825 марта ўқилган.


Италияда январь ойидаги инфляция 1996 йилдан бери рекорд даражага етди – Kommers.uz\nМолия\t20:50 | 22.2.22\nИталияда январь ойидаги инфляция 1996 йилдан бери рекорд даражага етди\nМамлакатда инфляциянинг тезлашиши асосан энергия нархларининг кўтарилиши билан боғлиқ.\nИталияда январь ойидаги инфляция 1996 йилдан бери рекорд даражага етди. Бу ҳақда Италия статистика институти (ISTAT)нинг ҳисоботида маълум қилинди.\nҚайд этилишича, Италияда инфляция декабрь ойидаги 3,9 фоиздан январь ойида 4,8 фоизга ошган. ISTAT’нинг маълум қилишича, бу 1996 йилдан бери энг юқори кўрсаткичдир.\n«Январь ойида инфляция кескин тезлашди ва 1996 йил апрелидан бери кузатилмаган даражага (+4,8 фоиз) етди», дейилади ҳисоботда.\nМаълумотларга кўра, инфляциянинг тезлашиши асосан энергия нархларининг кўтарилиши билан боғлиқ. Шунингдек, мутахассислар 2022 йилда Италияда инфляция 3,4 фоизни ташкил этишини тахмин қилмоқда.\nАввалроқ АҚШда январь ойидаги инфляция 40 йиллик рекордни янгилагани хабар қилинганди. Шунингдек, Буюк Британияда инфляция 30 йил ичидаги максимал даражага етгани ҳақида хабар берилди.


Энди сайловларда ҳар бир овоз учун рақобат қизғин бўлади - Қасим-Жомарт Тоқаев\n26 Апрель 20:46\nNUR-SULTAN. Kazinform – Сайловларда рақобат янада кескинлашади. Қозоғистон Президенти Қасим-Жомарт Тоқаев AMANAT партиясининг навбатдан ташқари XXIII қурултойида мамлакатдаги сиёсий динамика ўзгаришини башорат қилди, деб хабар беради Kazinform мухбири.\n«Конституцияга киритилаётган ўзгартиш ва қўшимчалар мамлакатимиз сиёсий архитектурасини ҳар томонлама қайта шакллантириш, ҳокимият тармоқлари ўртасидаги узилишлар ва қарама-қаршиликларнинг янада мутаносиб тизимини шакллантиришга қаратилган», — деди Президент.\nДавлат раҳбари мамлакат супер-президентлик бошқарув шаклидан бутунлай воз кечишини таъкидлади.\n«Парламент ва маслиҳатларнинг ваколатларини кучайтирамиз. Устувор йўналишлардан бири – партиявий-сиёсий соҳани модернизация қилиш. Партия ва сайлов қонунчилигини либераллаштириш барча даражадаги бошқарув бўғинларида қарорлар қабул қилишдаги жамиятнинг ролини кучайтиради. Овоз бериш учун рақобат кучаймоқда. Сиёсий жараённинг динамикаси ва мазмуни ўзгаришига шубҳа йўқ», - деди Қасим-Жомарт Тоқаев.\n#Жамият #Сиёсий партиялар\nҚР Президенти давлат хизматчиларини касб байрами билан табриклади\n1 млндан зиёд қозоғистонлик ўқувчилар соғломлаштириш оромгоҳларида дам олмоқда\nҚозоғистонда бир одам бир ойда 1,5 кг шакар истеъмол қилади\nҚозоғистонда велосипед мавсуми бошланганидан бери пойтахликлар 400 минг километрга яқин масофани босиб ўтишди\nҚР ФВВ қутқарувчилар маошини ошириш ва ижтимоий пакетни яхшилашни режалаштирмоқда


Penalty. Рустам Ашурматов "Қизлар, Бабаян, тоғаси ва маоши ҳақида" / CHAMPIONAT.asia\n17:45Роналду: "Месси? Мен бошқа футболчилар билан курашмаганман" 19 17:22Демирбай: "Озил Германия мадҳиясини куйлашга мажбур эмас" 10 16:40Виллиан якуний қарорини қабул қилди 11 16:23Сарри: "Челси"даги шахсий мақсадим - ўйин-кулгу қилиш" 7 15:52Павар Жаҳон чемпиони сифатида ўзи туғилган шаҳарчага борди ФОТО 7 15:48«Реал» ўз ҳужумчисини ижарага бермоқчи 7 15:11Умид Аҳмаджонов Италия мураббийлари ассоциацияси президенти билан учрашди 88 15:05ВИДЕО. "Кичкина камера". "Локомотив" - "Насаф" учрашуви 100 сония ичида 3 14:58Златан шарҳловчининг устидан кулди: "Менинг бурним Асенсионинг фаолиятидан каттароқ" 32 14:52Фарғона вилоят биринчилиги. Иккинчи лига. "Нефтчи-2001" йирик ҳисобда ғалаба қозонди 0 14:48"Барселона" Азарни олиш учун Дембеледан воз кечишга тайёр 13 14:43ВИДЕО. "Қизилқум" - "Пахтакор" 1:2 29 14:41"Челси" топ-посбон харид қилади 6 14:28Роналду 13,5 млн. евро тўлади 7 14:24Уилшир: "Арсенал" дарвозасига гол урсам, уни нишонламайман" 3\nPenalty. Рустам Ашурматов "Қизлар, Бабаян, тоғаси ва маоши ҳақида"\n12 авг 10:08\nТеглар : Ўзбекистон МТЖРустам АшурматовБунёдкор\nЎзбекистон терма жамоасига номзод ва “Бунёдкор” клуби марказий ҳимоячиси Рустам Ашурматов лойиҳамизнинг навбатдаги меҳмони бўлди.\nҲимоячи айни пайтда жароаҳтини даволамоқда ва жамоадан алоҳида машғулот ўтказмоқда. Футболчи билан самимий ва қизғин суҳбат бўлиб ўтди.\n- Рустам Ашурматов футболга қандай кириб келган?\n- Футболга кириб келишимга биринчи ўринда тоғам, Бахтиёр Ашурматов сабаб бўлганлар. Уларнинг ўйинларини томоша қилиб футболга қизиқишим пайдо бўлган. Бобом худди тоғам синагри футболчи бўлишимни истаган ва Қўқондаги "Кимёгар" футбол мактабига олиб борганлар. 6 ёшимдан "миллионлар ўйини" сир асрорларини ўргана бошлаганман.\n- “Бунёдкор”га келиш тарихи қандай бўлган?\n- Ўша пайтда жамоа номи "Қурувчи" эди. Клуб барча вилоятларда ёш футболчилар иштирокида турли мусобақалар ташкил этарди. Қўқондаги мусобақада мураббийлар 20 нафар футболчини танлаб олишган ва Тошкентга келганмиз. Пойтахтда 20 нафар футболчи ўртасида ҳам танлов бўлган ҳамда мураббийлар 3 нафар ўйинчини жамоага қабул қилишни эълон қилишган. Мана шу уч футболчи орасида мен, Акром Комилов ва Иброҳим Ғофуров бор эди.\n- Нима учун ҳужумчидан ҳимоячига айлангансиз?\n- Ёшлигимда ҳужумчи бўлганим рост. "Бунёдкор"га ҳам аслида ҳужумчи бўлиб келганман. Аммо бу ерга келганимдан сўнг тўғриси ўзим хоҳлагандек ўйнай олмаганман. Мураббийимиз Сергей Лушандан мени ҳимояда ўйнатиб кўришини сўрагандим. Оқибатда ҳужумчидан ҳимоячига айландим. Ҳимоячига айланиш ташаббуси фақат ўзимдан чиққан.\n- Футболдаги кумирингиз ким? Тоғангиз Бахтиёр Ашурматовдан ташқари.\n- Тоғамдан ташқари деб айтингиз (кулади). Анзур Исмоиловнинг ўйинлари менга ёқади. Ҳақиқий марказий ҳимоячига керакли барча ҳусусиятлар мужассам. Хайрулла ака Каримовдек ҳимоячини камдан-кам учратиш мумкин. Хориждан Серхио Рамоснинг ўйинларига қизиқаман. Унинг иштирокидаги барча учрашувларни қолдирмай томоша қилиб бораман.\n- Хайрулла Каримов кўп қизил карточка оларди...\n- Тўғри балки қизил карточка кўп олган бўлишлари мумкин. Аммо бу футболнинг ажралмас қисми. Хайрулла Каримов ҳеч қачон рақибнинг оёғига атайин тепмаган, бунга юз фоиз ишонаман. Шунчаки футболга киришиб кетганлари туфайли кутилмаган қўполликлар бўлиб туради. Ўзимнинг фаолиятимда ҳали қизил карточка олмадим, кейинчалик ҳам олмасам бундан хурсанд бўламан.\n- Тоғангиз футболчи бўлмаганида сиз ҳам бошқа касб вакили бўлармидингиз? Бахтиёр Ашурматов футболчилик фаолиятингизда қанчалик ёрдам берган? Таниш-билишчилик бўлганми?\n- Агар Бахтиёр Ашурматов тоғам бўлмаганида балки 6 ёшимдан футболга бормаслигим мумкин эди. Аммо кейинроқ менимча барибир футболчига айланардим. Тоғам ёшлигимдан бутсалар, формалар совға қилардилар. Лекин "Бунёдкор"га келишимга, асосий таркибда тушишимга ёки терма жамоага чақирув олишимда Бахтиёр Ашурматовнинг ҳеч қандай алоқалари йўқ деб ўйлайман. Бу борада таниш билишчилик ҳақида гап сўз бўлиши мумкин эмас.\n- Акангиз Нодиржон Ашурматов ҳам футболчи, дарвозабон эканини биламиз. Бироқ унинг фаолияти сизники каби ёрқин чиқмаяпти.\n- Билсангиз акам Алексей Евстафеев бошчилигидаги 1994 йилда туғилган футболчилардан иборат терма жамоада Тошкентда ўтган Осиё чемпионатида иштирок этганлар. Тўғри майдонга тушмаганлар, аммо таркибда бўлгандилар. Туркиядаги йиғинда акамнинг қўли синган ва операциядан сўнг даволаниш анча чўзилиб кетган. Яна олдинги ҳолатга қайтишда қийинчиликка дуч келдилар. "Пахтакор" ёшлар жамоасида яхши ўйнаб келаётгандилар. Жароҳатдан сўнг кўплаб клубларда фаолият олиб бордилар. Аммо ишонаман акам ҳам бир кун ўзини кўрсатади.\n- Европадаги марказий ҳимоячилар ҳужумга ўтишда ва гол уришда анча фаол бўладилар. Масалан, Серхио Рамос, Жерард Пике, Жон Терри...Бизда нега шундай ҳимоячилар йўқ.\n- Балки мураббийларда бошқача кўрсатма бўлар. Уларни ёшлигидан шунга тайёрлаб келишган. Бизда ҳимоячига мураббийлар ҳужумга ўтаётганида ўз жойингда қол деб кўрсатма беради. Сени асосий вазифанг дарвозани ҳимоя қилиш деб уқтиради. Европадагилар эса ёшлигидан ҳужумга ҳам ўтаверади ва натижада йиллар ўтган сари голлар уриш ҳам кўпайиб бораверади.\n- Дарвозабонлар жарима зарбаларини қайтаришда, ҳужумчилар зарба беришда, ярим ҳимоячилар пас бериш устида кўпроқ ишлашади. Ҳимоячилар учун индивидуал машғулотлар нималардан иборат.\n- Ҳимоячиларда индивидуал машғулотлар ҳам бор. Рақибдан тўпни олиб қўйиш, ҳимояланаётганда жойни тўғри танлаш... "Бунёдкор"да айни пайтда Александр Волков айнан ҳимоячилар билан индивидуал тарзда шуғулланади.\n- Сизга хориж клубларидан таклиф бўлганми?\n- Балки клубга мени сўраб таклиф бўлгандир. Аммо ҳозиргача шахсан менга ҳеч қайси чет эл клубидан таклиф бўлмаган. Агарда таклиф тушса дастлаб "Бунёдкор" раҳбарияти билан гаплашамиз. Чунки бу клуб мени катта қилди, ҳеч қачон "Бунёдкор"нинг "юзи"га оёқ қўймайман.\n- Яқинда жамоадош дўстингиз Элдор Шомуродов Россиянинг “Ростов” клубига кўчиб ўтди. Ушбу трансфердан сўнг у билан гаплашдингизми?\n- Унинг Россия клубига ўтиши аниқ эди, фақат клуб номи маълум эмасди. Элдор билан гаплашиб турибмиз. Дастлаб якка тартибда шуғулланди, кейинроқ умумий гуруҳга қўшилди. Дебют учрашув охирида 5 дақиқага майдонга тушди, менимча ўзидан ёмон таассурот қолдирмади. Россияда фақат ўсиш мумкин, агар майдонга тушаверса футболчи сифатида ўсишга эришади. Агар мураббийлар Элдорга имконият бериб ишонишса албатта ўзини кўрсатади.\n- Агар фаолиятингизда беш дақиқани ортга қайтиш имконияти бўлганида қайси дамни қайтарган бўлар эдингиз...\n- Қизиқ савол. U-17 Жаҳон чемпионатида Гондурасга қарши учрашувда ўтказиб юборилган голни қайтарган бўлардим. Ўшанда аламли тарзда мағлуб бўлгандик.\n- Акром Комилов билан рақобат туфайли қанотдан марказий ҳимоячига айланганмисиз?\n- Аввало қанотда Акром Комилов мендан кўра кучлироқ, буни тан оламан. Лекин рақобат туфайли марказга ўтдим дейиш нотўғри. Чунки мен аслида марказий ҳимоячи бўлганман. Фақат ўсмирлар терма жамоасида Дилшод Нуралиев мени ўнг қанот ҳимоясига қўйганди. Клубда деярли барча ўйинларда марказда ҳаракат қилганман.\n- Шу йил Осиё чемпионлар лигаси гуруҳ босқичи доирасида “Ал Аҳли”га қарши кечган Саудия Арабистонидаги ўйинда сиз ва Акром Комиловнинг қўпол хатолари туфайли мағлубият кузатилган. Ўша пайтда нималарни ҳис қилгансиз?\n- Учрашув биз учун ёмон бошланмаганди. Акром ҳам, мен ҳам, бутун жамоа ўзига ишонаётганди. Комиловнинг хатосидан сўнг унга эътибор қилмадик, иккинчи тайм бошида мен ҳам қўпол хатога йўл қўйдим...Учрашув пайтида хатони тезда унутиш керак. Иккаламиз шокда эдик. Йигитлар ҳам, мураббийлар ҳам бизни қўллаб қувватлашди.\n- Мана шундай хатолар, мағлубиятлар ёки жароҳат олганингизда “бўлди футболдан тўйдим”, “бошқа футбол ўйнамайман”, “етар бас, кетаман” деган фикрлар туғилганми?\n- Йўқ, ҳеч қачон бундай бўлмаган. Ўзим танлаган касбим, келажакда ҳам бундай бўлмайди деб ўйлайман. Инсон ўзи ёқтирган ишини ситқидилдан қилади. Ўзим севган касбдан ҳеч қачон тўймасам керак.\n- Футболни йўқ деб ҳисоблаймиз. Сиз қайси касбни эгаллаган бўлар эдингиз?\n- Тўғриси бу ҳақда ҳеч ўйлаб кўрмаганман. Агар сиз этгандек футбол бўлмаганида бир яхшироқ ўқишга киришга ҳаракат қилардим. Қандайдир касбни танлашдан олдин институда ўқиш керак-ку.\n- Яқинда сиз Ўзбекистон давлат жисмоний тарбия институтига ҳужжат топширдингиз. Ўқишга киришга қанчалик ишонаяпсиз?\n- Тўғри 1 август куни имтихондан ўтдик. Ўзимга ишонаман, ўқиган ва ўзим билган саволларим тушди. Жавобларни белгилаётганимда тўғри жавоб эканлигини ҳис қилиб турдим. Насиб қилса шу йил албатта талаба бўламан.\n- Конфедерациялар кубогида ФИФА видеотакрорларни синовдан ўтказди. Бунга муносабатингиз қандай?\n- Видеотакрорлар умуман керакмас. Бу шахсий фикрим. Чунки ўйинларни кўрдим, голни аниқлашди, пенальти белгилашда ҳакам видеотакрорларга мурожаат қилаяпти, футболчилар эса совуб қолаяпти. Футболчи сифатида бу менга ёқмади.\n- Видеотакрорлар бўлса ҳакамларнинг хатолари йўқолаяптику...\n- Футболчи ҳам, мураббий ҳам, ҳакам ҳам хато қилади. Хато ҳам футболнинг ажралмас қисми. Балки атайин хато қилиши мумкин, бу Ҳар бир инсоннинг виждонига ҳавола. Ишламаган одамгина хато қилмайди.\n- Нега ўзбек футболчиларининг жисмоний ҳолати паст? Ўйиндан олдин футболчилар яхшилаб ухлаб олишадими?\n- Жисмоний ҳолат паст деб ўйламайман. Қишда ва ёзда жисмоний ҳолатни яхшилаш учун йиғинларда машғулотлар ўтказилади. Биринчи даврада "Бунёдкор"да иккинчи тайм охирида ҳам футболчилар чарчаб қолишмади. Бошқа клубларни билмайман, аммо бизда шундай бўлди. Европадаги футболчиларнинг жисмоний ҳолати биздан у даражада юқори эмас. Агар бизнинг футболчилар Россия ёки бошқа давлатга борса клубга қўшилиб кетиши қийин бўлади холос. Агар қўшилиб кетса ўша ердаги футболчилар билан бирга, тенгма-тенг ўйнай олади. 30-40 фоиз футболчиларимиз Россияда ўйнаб кета олади, фақат мураббийлар ишонч билдиришса бўлгани.\n- Келишилган ўйинларга таъриф беринг...\n- Келишилган ўйин Ўзбекистон футболига, ёшларга, ЎФФга зарар деб ўйлайман. Айтайлик тажрибали футболчи унга келаётган тўпни атайлаб ўтказиб юборса жамоадаги қолган ёшларда футболга қизиқиш тушиб кетади. Футболчилар совуб қолишади. Ҳозир бизда келишилган ўйинлар борми ёки йўқми билмайман, агар бўлса уни йўқотиш шарт.\n- Сергей Лушан ҳақида нима дея оласиз?\n- Сергей Лушан яхши инсон, яхши мураббий... Балки у клубда яхши натижа қайд этмаган бўлиши мумкин, аммо ёмон натижа ҳам қайд этмади. Агар шу инсон бўлмаганида Достон Ҳамдамов, Элдор Шомуродов, Акром Комилов, Отабек Шукуров ва Рустам Ашурматовни ҳозир ҳеч ким танимаган бўларди. Катта эҳтимол билан юқоридаги футболчилар энди-энди олий лигада майдонга тушишни бошлаётган бўлардилар. Элдор ва Отабек “Машъал”да ўйнаб юрган бўлишармиди. Шу боис Сергей Ивановичга қанча раҳмат айтсак ҳам кам.\n- “Бунёдкор”да қанча маош оласиз?\n- Маошни аниқ айта олмайман. Лекин жамоадошларимдан кўра камроқ пул оламан. Сабаби клуб билан профессионал шартномани ёшлар жамоасида ўйнаб юрганимда тузганман. Ўшандаги маошим ўзгармади, сабаби шартномам ўзгармади. Яқин орада янги шартнома борасида музокара ўтказамиз.\n- Рустамжон Ашурматовнинг ёқтирган қизи борми?\n- Менимча ҳар бир йигит киши ёшлигида қизлар билан гаплашган, гаплашади... Футболчиларда ҳам шундай. Лекин ҳозирча уйланиш режамда йўқ.\n- Агар учрашиб қолсангиз Серхио Рамосдан нима сўраган бўлардингиз?\n- Футбол ўйнашдан мақсадингиз нима деб сўраган бўлардим. Нимагаки бизда футбол ўйнашдан мақсад биринчи навбатда пул топиш. Балки уларда ҳам шундайдир, балки бошқачадир. Шуни билишни истардим. Мен учун ҳам биринчи ўринда пул топшими? Бундан олдин маошим камлигини айтдимку (кулади). Тўғри ҳар бир футболчи яхши маош олишни истайди, аммо ҳеч бир футболчи майдонга тушиб ҳаёлида пул санамайди.\n- Миржалол Қосимовга таъриф беринг...\n- Миржалол Қўшоқович билан яқинда бирга ишлашни бошладик. Ўз ишининг устаси. Футболчи бўлганликлари учун исталган саволга жавоб олиш мумкин. Кучли мураббий.\n- Истайсизми йўқми Миржамол Қосимов фақат дадаси бош мураббий бўлгани учун асосий таркибда майдонга тушаяпти дейдиганлар ҳам топилади. Сизнинг бунга муносабатингиз қандай?\n- Балки шундай дейишар. Сергей Лушан пайтида ҳам Миржамол майдонга тушиб турарди. Дадаси бош мураббий бўлгани учун Миржамолга икки хисса босим тушади. Ишонинг у биздан ҳам кўпроқ машқ қилади. Яъни мухлислар “дадаси туфайли ўйнаяпти” демасликлари ва ўзининг кучли футболчи эканлигини исботлашга уринади.\n- Самвел Бабаян билан озгина бўлса ҳам ишладингиз. У қандай мураббий?\n- Кучли руҳшунос. Буни менимча барча футболчилар айтган. Ҳар бир ўйинга футболчиларни руҳан тайёр қилиб туширади. Хориж жамоаларидан ўзи учун керакли нарсаларни олади ва ўйинлардан олдин намуна сифатида кўрсатади. Ҳар бир рақибга қарши ўйинга жуда жиддий тайёргарлик кўрилади. Мухлислар Лобанов, Андреев, Сергеевни “Бабаяннинг ўғли” деб айтишлари мумкин. Лекин футболчиларда нима айб? Ҳар қандай футболчи терма жамоага чақирув олса хурсанд бўлади ва майдонга тушиб ўзининг борини бериб ўйнайди.\n- Хитой ва Жанубий Корея билан ўйинлардан олдин имкониятимиз қандай? Жаҳон чемпионатига чиқамизми?\n- Бунга 100 фоиз ишонаман. Чунки озгина бўлса ҳам жамоада бўлдим, йигитлар бўлажак ўйинларга ўзларини 100 фоиз эмас, 1000 фоиз тайёрлашади. Хитойни бир неча бор ютганмиз, сафарда бўлса ҳам ғалаба қозонишимизга ишонаман. Тўғри Жанубий Корея кучли. Жамоадаги барча футболчилар Европада ўйнайди. Уларни фақат иштиёқ туфайли ютишимиз мумкин. Ҳозир тактика ҳам бошқаси ҳам керак эмас. Ўша Гвардиола, ўша Моуриньони олиб келсангиз ҳам терма жамоага ёрдам бера олмайди. Барчаси футболчиларнинг ўзига боғлиқ. Шахсий фикрим 90 дақиқа ҳимояга ётиб олсак ҳеч нима қила олмаймиз. Корея бундай ҳолатда барибир гол уриб кетади. Шу боис ақл ўргатиш эмаску тенгма-тенг ҳужумкор ўйин бўлиши керак деб ўйлайман. Бу футболчи Рустам Ашурматовнинг фикри холос.\n- Инглиз тилини ўрганаётганингизни биламиз...\n- Тўғриси ҳозирча бу жараён тўхтаб қолган. Ўқитувчи билан ҳам гаплашиб қўйдим. Яқин кунларда тил ўрганишни давом эттираман. Хорижда ўйнашга тайёргарлик сифатида инглиз тилини ўрганаяпман. Агар чет элга бормасам ҳам ўзим учун қўшимча тил билиш ортиқчалик қилмайди.\n- Мухлислар терма жамоани етарлича танқид қилишди. Барча танқид қилиб бўлди, барча айтадиган гаплар айтиб бўлинди. Ёмонни ёмон деяверсангиз яхши бўлиб қолмайдику тўғрими, шундай экан келинг терма жамоани қўллаб-қувватлайлик. Насиб қилса ўша Жаҳон чемпионатига ҳам чиқамиз. Барча мухлислар соғ бўлишларини тилаб қоламан.\nВИДЕО. Рустам Ашурматов: "Жаҳон чемпионатига чиқишимизга 100 фоиз ишонаман"\nЧордана. МТЖ мураббийи нима бўлади? 159\nБахтиёр Ашурматов: “Иккинчи таймда яхши ўйнадик, лекин...” 9\nОсиё ўйинлари. Агар Жанубий Корея чемпион бўлмаса Сон Хен Мин 2 йил ҳарбий хизматга кетади 26\n12 авг 13:33:06\nБуни тогаси Ашурматов булса болани фамиляси Бошка булиш керакмиди...\nИккинчидан жавобларни ичида Лушанга берилган таъриф хакикат,колгани бари сафсата???\n12 авг 11:16:33\nФикрлаши жуда саез бола экан. 100% жч га чикамиз деб Бабаянни мактаб, кейин тактика хам бошкаси хам керакмас, термага Гвардиола Моуриньоларни олиб келса хам ердам беролмайди дебти. Бунакада жч га 1% хам чиколмайди. Бу нима деятгани узиям билмайди.\n12 авг 11:40:29\nМухлислар Лобанов, Андреев, Сергеевни “Бабаяннинг ўғли” деб айтишлари мумкин. Лекин футболчиларда нима айб?................................... МАНА ШУ ГАП ЗЎР БЎПТИ ЛЕКИН, АЙБ ТРЕНЕРДА\n12 авг 10:53:35\nDilshodbek AC MILAN\nBabayan xaqida ko'p futbolchilardan so'rashganda uni kuchli ruxshunos deyishadi, lekin birortasi kuchli taktik deganini o'qimadim, kegin taktikaham keremas shijoatdi xisobiga yutamiz debdi, endi trenir psixiatr bo'lgandan kegin...\n12 авг 10:30:30\nБу профессионал интервью эмас!!! Жудаям саёз ва сохталаштирилган сахна холос! Биз мухлислар кур,кар ва саковмизда, хеч нимани тушинмимиз..\n12 авг 10:29:37\nBabayan haqidigi gaplari yemapti lekin intervyu berishi bilmasakam gaplari wundo korinip turipti xaliyam detskiyligi ramosdan futbol oynashdan maqsadin nima dp sorardimush maqsadi pul boganda davno psjga otip ketgan bolardi 2yil oldin ofitsialniy predlojeniya yuvorgan psj ramos futboldigi xama maqsadlariga eriship bogan uje JCh YCh ChL xamma xamasi!! Manam afsuslandim oqip chiqqanimga!!!\n12 авг 10:27:37\nMurodjon фойдаланувчининг фикрига жавоб бериш\nFudbol uynashdan maqsad pul topish qoyile Rustam\nto'g'risini aytdi qo'ydi nima u pul topmasa babayan kelib oilasini boqib beradimi ham pul uchun harakat qiladi\n12 авг 14:10:35\nБуни тогаси Ашурматов булса болани фамиляси Бошка булиш керакмиди... Иккинчидан жавобларни ичида Лушанга берилган таъриф хакикат,колгани бари сафсата???\nЯшанг!Худди шу фикрни мен хам ёзмокчи эдим.Энди манимча,бу йигитни фамилияси Ашурматов булмаса, Бахтиёр Ашурматов уни тогаси эканлигини купчилик билмай колса керакда!Ахир бизларда,фамилия хам анча иш битирадику,тем более уша инсон футбол ичида булса,..\n12 авг 13:47:04\nExe bunisi nimasi Oz oylik olarkansan yashirib nima qilasan OYINING OLADIGAN OYLIGINGA MOS EMAS SANGA KETKAN OYLIK ASHINADI XALQ NECHA PUL BERSAHAM\n12 авг 12:18:40\nСаид фк Андижон фойдаланувчининг фикрига жавоб бериш\nБизда таниш билиш пули борлар футбол уйнаб юришибди. Буям шуларни каторида Бунедкорда жавлон уриб юрибди.\nТуппа, тугри!Кушимча тарзда шуни айтишим мумкинки,Бабаян тугрисида айтган гапларига, мутлако кушилмайман!Хакикий "пахтачи"бола экан!\n12 авг 11:35:30\nFeruzchik FC BARCELONA\nBABAYAN ruhshunos kuchlik murabbiy emish..Qani kuchlik ekanligi na taktika na bir uyindan maqsad yuq.Kak bir kucha futboli dan farqi yuq bulani uyinidan.Tupni oldinga tepadi Sergeyevdan umid qilib..Ja qulingdan kemasa quyvor bizdi yorib kelamiz Hitoyga borib.\n12 авг 11:17:50\nМанимча журналист сухбатлашмаган бу бола билан. Шунчаки савол жавоб матнини тайёрлаб жунатиб юборишган бунёдкор матбуот хизматидан. Ашурматовни узи хам интервюни бугун курган булса керак...\nВИДЕО. Рустам Ашурматов: "Жаҳон чемпионатига чиқишимизга 100 фоиз ишонаман" видеосиниям ўзимиз ясаганмиз\n12 авг 11:13:37\nAgarda Babayan termadan ketsa, va uning o'rniga yaxshi murabbiy olib kelinsa, balki terma jamoamizda yangicha muhit paydo bo'lar. Rustam Ashurmatov ta'kidlab o'tkanidek O'zbekiston terma jamoasining jahon chempionatiga chiqishiga 100% biz ham tilakdoshmiz. Milliy terma jamoamiz xudo xoxlasa Rossiya mundialiga borar, lekin Samvel Babayanni ketqazib yuborsa barcha xalq uchun judayam yaxshi bo'ladi. Uning birgina ruxshunosligi kamlik qiladi. Murabbiy taktikani ham chuqur o'zlashtira olishi kerak. Nafaqat ruhshunos, taktik jihatni ham qoyilmaqom qiladigan. Samvel Babayandan, Mirjalol Qosimov 1000% yaxshi va kuchli. Rustam Ashurmatov omad tilayman sizga! Rustam aka vaqtiz bo'lsa mabodo sizga telefon orqali qo'ng'iroq qilaman. 2 ta savol beraman xolos.\n12 авг 11:08:24\nFanat fotball AZ\nChet eldan taklif tushsa avval bunyodkordan surarmushla shu yerda qistirib ketibdilada Eldorga boybola.\n12 авг 10:59:44


Хорижий ижодкорлар ўзбек ёшларига маҳорат-сабоғини ўтишди - Darakchi\nЖАМИЯТ 10.10.2019, 16:32\n“Ёзувчи/рассом/маданият ходими резиденцияда” дастури иштирокчилари Ёшлар пресс клубида ижодкор ёшлар билан учрашишди.Ўзбек ва хориж ижодкорлари ҳамкорлигини ривожлантириш мақсадида ташкил этилган ушбу резиденция дастурининг дунёнинг турли мамалакатларидан ташриф буюрган иштирокчилари аввало Ўзбекистон ёшлар иттифоқи музейи билан танишишди. Шундан сўнг ёшлар билан қизғин ижодий давра суҳбати бўлиб ўтди, учрашувда ҳар бир меҳмон ўз юртида адабиёт ва санъатга бўлган эътибор ҳақида сўзлаш билан бирга ўз ижодларидан намуналар ҳам ўқиб беришди.\nМеҳмонларТошкент, Самарқанд, Бухоро, Наманган, Фарғона шаҳарларида бўлиб, у ердаги таассуротларини тўлқинланиб сўзлашди.\nЦипи Левин Байрон (Исроил): – Мамлакатингиз бўйлаб икки ҳафта давом этган дастуримиз якунига етди. Мен бу дастурга катта умидлар билан қатнашгандим. Лекин орзуларим ошиғи билан амалга ошди. Биз Тошкентнинг гўзаллигига, Самарқанднинг мўъжизавийлигига, Бухоронинг юксак маънавиятига ва бутун ўзбек халқининг меҳмондўстлигига гувоҳ бўлдик. Бу бир умр эсдан чиқмайдиган таассуротлардир. Юртингиз биз тасаввур қилгандан ҳам гўзал экан.\nБекнур Кисиков (Қозоғистон): – Мен Ўзбекистонни ва ўзбек адабиётини яхши кўраман. Юртингиздан ажойиб ёзувчилар етишиб чиққан, улар билан фахрланишингиз ва ижодини қадрлашингиз керак. Ишонаманки, ёшларингиз ҳам ажойиб адабиётни ярата олади. Чунки сизни илҳомлантира оладиган юртингиз ва бир-биридан софдил одамларингиз бор. Бундай муҳит билан буюк адабиёт яратса бўлади.\nАъзам Обидов, дастур ташаббускори, ёзувчи ва таржимон:\nЛойиҳамиз ўз олдига қўйган мақсадга қисман эришди деб айта оламан. Айрим жойларда камчиликларимиз борлиги кўринди, айрим жойларда ҳукуматимизнинг ёрдами кераклиги ҳам сезилди. Асосийси, лойиҳамизга қизиқиш катта, шундай экан давомли бўлади деб умид қиламан. Ўзбек адабиёти чет эл тилларга кўпроқ таржима қилинишини истаймиз.Чунки бу ижодкорларимизни дунёга танитишнинг энг осон йўли.Бунинг учун ижодкорларимиз дунё тилларини ўрганишлари ҳамда хориж ижод аҳли билан тез-тез учрашиб туриши лозим. Шундай экан бу каби мустақил дастурлар,маданий-ижодий лойиҳаларнинг тез-тез ўтказилиши муҳим деб ҳисоблайман.\nУчрашув давомида Ўзбекистон ёшлар иттифоқи Марказий кенгаши раиси Алишер Саъдуллаев сўзга чиқиб меҳмонларга ёш ижодкорларга берган катта тажрибаси ва рағбати учун ўз минатдорчилигини билдирди.\nШундан сўнг Ёш ижодкорлар кенгашининг фаол ёшлари билан хорижий меҳмонлар ўртасида қизғин савол-жавоб бўлиб ўтди. Ижодий руҳда кечган тадбир меҳмонларда ҳам, ёшларда ҳам катта таассурот қолдирди. Ушбу учрашув ёш ижодкорлар учун яхшигина маҳорат сабоғи ҳам бўлди дейиш мумкин.\nФотомухбир: Рустам Назарматов.\nПрезидент топшириғи билан Хитойдан 200 мингта тест-системаси сотиб олинди\nФарғонада ЙТҲ натижасида пиёда вафот этди\nТабиблар коронавирусни даволай оладими?


Ўзбекистонда фуқаро авиацияси ходимлари, жумладан учувчиларни тайёрлашга ихтисослаштирилган университетни ташкил қилиш ҳақида\nЎзбекистон Республикаси ҳозирги кунда шиддат билан ривожланиб, ҳар соҳада ҳавас қилса арзигулик натижаларга эришилмоқда. Аҳоли сони кундан-кунга ошиб, йўловчиларни ташиш, жумладан, ҳаво транспортидан фойдаланишга бўлган эҳтиёж ортиб бормоқда. Ўтган давр мобайнида мамлакатимизда фуқаро авиациясини ривожлантириш, шу жумладан ҳаво кемалари паркини янгилаш, парвозларнинг юқори даражадаги хавфсизлигини таъминлаш, аэропортлар инфратузилмасини ва малакали мутахассислар тайёрлаш тизимини такомиллаштириш бўйича изчил чоралар амалга оширилди. Айни пайтда юқори малакали ва бой тажрибага эга бўлган учувчилар, стюард ва стюардессаларга, инжинер-механикларга талаб юқори.\nМуаллиф: MIRZARAXMATOV MIRSULTON MIRODIL O‘G‘LI 2710\nНаманган вилояти Чуст шаҳрида олий таълим муассасаси филиалини очиш ҳақида\nНаманган вилояти марказига чекка туманлардан қатнаб ўқийдиган талабалар ва ишлайдиган ходимлар жуда кўп. Ушбу ҳолат эса бугунги кунда автомобилларнинг тирбандлиги ва вилоят марказида ижара нархларининг қимматлашуви каби қатор ноқулайликларга сабаб бўлмоқда. Ҳозирда туман марказларида ҳам олий таълим муассасаси филиалларининг фаолиятини ташкил этиш учун етарлича шароитлар мавжуд. Касб-ҳунар коллежлари ёки академик лицейлардан бўшаган бино ва иншоотлардан фойдаланиш мумкин. Наманган вилоятининг Чуст шаҳрида Тошкент давлат техника университети, Наманган давлат университети ёки Наманган муҳандислик-қурилиш институтининг филиалларини очиш мумкин. Бу Поп, Чуст, Мингбулоқ, Косонсой, Тўрақўрғон ва бошқа яқин туманлардаги, қолаверса, Фарғона вилоятининг ...\nМуаллиф: ASHUROV DILMUROD AXMADALIYEVICH 2792\nАҳоли яшайдиган жойларда автомобиль йўлларини ёритиш ҳақида\nРеспубликамизда пиёдалар иштирокида кўплаб йўл транспорт ҳодисалари содир бўлаётганлигини эътиборга олган ҳолда республика аҳамиятидаги автомобиль йўлларининг аҳоли яшаш жойларидан ўтган қисмини ёритиш чораларини кўришни таклиф қиламан. Чунки республика аҳамиятидаги вилоятлараро автомобиль йўлларида транспорт воситаларининг ҳаракат тезлиги юқори бўлиб, бу пиёдаларга катта хавф туғдиради.\nМуаллиф: XALBAYEV SANJARBEK ALLABERGANOVICH 2459\nОлий таълим муассасаларининг талабалар турар-жойларида аутсорсинг тизимини жорий қилиш ҳақида\nТошкент шаҳрида 83 та талабалар ётоқхонаси мавжуд бўлиб, 21.169 минг талабани қабул қилиб, яна 21 мингдан зиёд талабалар учун турар-жойга эҳтиёж мавжуд. Ҳар янги ўқув йилидан ётоқхонага жойлашиш муаммоси уларни қийнаб келади. Ётоқхона низомига кўра, талабалар ётоқхонага жойлашиш учун ариза топширишади. Олий таълим муассасасининг ички комиссияси томонидан эҳтиёжманд талабаларгагина ётоқхона ажратилади. Баъзида маҳалладан кам таъминланганлиги ҳақида маълумотнома ҳам талаб қилинади. Агар талаба Тошкент вилоятида истиқомат қилса, унга ётоқхонадан жой ажратилмайди, сабаби у уйидан қатнаб ўқиши мумкинлигини важ қилиб кўрсатилади. Натижада, кўплаб талабаларнинг ижарада яшашига тўғри келади. Ижарага маъқул нархларда ...\nМуаллиф: TOJIBOYEV RASHID SOBIR O‘G‘LI 2532\nАэропорт ва вокзалларда такси хизматларини тартибга солиш ҳақида\nХорижий сайёҳлар юртимизга келиб, аэропорт ёки вокзаллардан чиққанида жуда хунук ҳолатлар кўзга ташланади. Кўплаб ҳайдовчиларнинг меҳмонларни ўраб олиб, улардан қаёққа боришларини сўраб, юкларини тортиб кетишлари каби салбий ҳолатлар ташриф буюрувчиларни ноқулай аҳволга солиб қўяди. Шу билан биргаликда, аксарият такси хизматлари талаб даражасида бўлмай, сифатсиз хизмат кўрсатишади. Бундай ҳолатлар юртимизга ташриф буюрувчиларда ёмон таассурот қолдириши, унинг имиджига салбий таъсир кўрсатиши табиий.\nМуаллиф: ZAYNIDDINOV SAMANDAR AKRAMOVICH 2180\nСамарқанд вилояти, Ургут туманида Самарқанд иқтисодиёт ва сервис институтининг филиалини ташкил этиш ҳақида\nСамарқанд вилояти, Ургут туманида Самарқанд иқтисодиёт ва сервис институтининг ёки республикамиздаги бошқа бизнес ва менежментга ихтисослаштирилган олий таълим муассасасининг филиалини ташкил этиш керак. Бугунги кунда Ургут туманида 500 (беш юз) мингга яқин аҳоли истиқомат қилади. Президентимиз ташаббуси билан туманда “Ургут” эркин иқтисодий зонаси ташкил этилиб, ҳозирда туманда кўплаб хорижий ва маҳаллий инвесторлар томонидан қўшма корхоналар ташкил этилмоқда. Бу корхоналарни юритиш учун менежмент, бухгалтер, аудиторлик йўналишидаги олий маълумотли кадрларга эҳтиёж бор. Шунингдек, туманда олий таълим муассасасининг филиалини ташкил қилиш учун имкониятлар етарли.\nМуаллиф: HAQBERDIYEV ALIMARDON SHOHIMARDON O‘G‘LI 2372\nЎзбекистон давлат Санъат академиясини ташкил этиш ҳақида\nСанъат соҳаларининг ўзаро уйғунлиги ва ҳамкорлигига эришиш мақсадида барча санъат олийгоҳларини бир таълим масканига бирлаштириш лозим. Театр, мусиқа, рассомлик йўналишидаги олий таълим муассасаларининг кўплиги ва улар ўртасида ўзаро ҳамкорликнинг сустлиги Ўзбекистон санъат соҳаларининг савиясига ва келажагига салбий таъсир қилмоқда. Масаланинг иккинчи томони шундаки, ҳар йили бу олий таълим муассасаларини тугатаётган мутахассислар ўз соҳаси бўйича иш топиш муаммосига дуч келишади. Институтларнинг бирлашиши эса етишиб чиқадиган мутахассисларнинг сифатига ижобий таъсир қилиб, ўлмас, дурдона санъат асарларининг яратилишига, санъат таълимида ягона марказлашган бошқарувнинг жорий этилишига, жаҳон миқёсида ўз мавқеи ва ўрнига эга бўлган ...\nМуаллиф: YUSUPOV SHUXRATJON YUSUPOVICH 2441\nТошкент тиббиёт академиясига Абу Али ибн Сино номини бериш ҳақида\nАбу Али ибн Сино бобомиз жаҳон тиббиёт фани ривожига тамал тошини қўйган, унинг бугунги ривожи учун барча назарий ва амалий асосларни яратган олим сифатида бутун дунёга маълум. Ҳаттоки, бугунги кундаги мураккаб жарроҳлик амалиётлари ва даволаш жараёнлари Ибн Синонинг кўрсатмаларига асосланган ҳолда ўтказилади. Дунёнинг энг ривожланган мамлакатларидаги тиббиёт таълим муассасаларида бобомизга алоҳида эътибор кўрсатилиб, эъзозланади.\nМуаллиф: MAMBETNAZAROV ALISHER ARISLANBAYEVICH 2331\nЭлектр энергияси учун тўловларни олдиндан тўлаган фойдаланувчиларга имтиёзлар жорий этиш ҳақида\nЭлектр энергиясидан фойдаланиш қоидаларига мувофиқ, маиший истеъмолчилар истеъмол қилган электр энергияси учун қарздор бўлганда, тўлов муддати ўтган ҳар бир кун учун тўлов суммасининг қонун ҳужжатларида белгиланган миқдорда пеня тўлайдилар. Ортиқча пул тўлаб қўйган истеъмолчиларга-чи? Уларга ҳеч қандай имтиёзлар йўқ! Олдиндан ортиқча пул тўлаган истеъмолчиларга ҳам бонуслар ёки имтиёзлар тизимини жорий қилиш керак.\nМуаллиф: ZARIPOV ANVARBEK ILXOMOVICH 2530\nИсмли (номли) авторақамларни жорий қилиш ҳақида\nБугун юртимизда барча жабҳаларда янги ғоя ва ташаббуслар илгари сурилмоқда. Жорий этилаётган инновацион лойиҳалар натижасида янги имконият ва қулайликлар яратилмоқда. Хусусан, ҳаракат хавфсизлигини таъминлаш мақсадида ҳам кўплаб янгиликлар жорий этилмоқда. Ушбу соҳани янада ривожлантириш ва фуқароларга қулайликлар яратиш мақсадида қўшимча пул тўлаш асосида автомобиль эгасининг исми ёки у томонидан таклиф қилинган сўз (ном) туширилган авторақамларни жорий қилишни таклиф қиламан. Аксарият ривожланган давлатларда ушбу амалиёт мавжуд. Мазкур турдаги авторақамларни сотиш давлат бюджетига ҳам маблағларни туширишга хизмат қилади. Асосийси, аксарият ҳолатларда йўл ҳаракат қоидаларини қўпол тарзда бузиш ёки эҳтиётсизлик натижасида пиёдани ...\nМуаллиф: TAJIMURATOV BAXRAM TAJIMURATOVICH 5811\nТошкент вилояти Нурафшон шаҳрида олий таълим муассасасини ташкил этиш ҳақида\nНурафшон шаҳри 2017 йилдан буён Тошкент вилоятининг маъмурий марказидир. Бугунги кунда собиқ Тўй-тепа шаҳри негизида замонавий, Марказий Осиёдаги илк “ақлли шаҳар” (smart city)ни қуриш ишлари бошлаб юборилган. Шаҳарнинг иқтисодиёти бугун жадаллик билан ривожланмоқда. Ҳозирда Нурафшонга вилоятнинг барча бошқармалари, корхоналари ва ташкилотлари кўчирилмоқда. Ҳозирги кунда шаҳарда жами 13 та умумтаълим мактаби, 1 та коллеж мавжуд бўлиб, 45.000 мингга яқин аҳоли истиқомат қилувчи 22 та маҳалла фуқаролар йиғини бор. Замонавий ахборот технологияларидан хабардор бўлган ёш авлодни тарбиялаш ва Нурафшон шаҳрининг нуфузини янада ошириш мақсадида олий таълим муассасасини ташкил этиш лозим. Бу орқали ...\nМуаллиф: QURBONOV AXRORJON ERGASHBOY O‘G‘LI 2236\nОб организации развитой сети велодорожек в городе Бухара\nБухара – туристический город. Многие туристы совершают экскурсии на велосипедах. Поэтому в одном из самых привлекательных городов Великого шелкового пути, в Бухаре, необходимо создать развитую сеть велодорожек для проведения экскурсионных туров на велосипедах. Улицы и тротуары города Бухары достаточно широкие, что позволяет создать на них велодорожки с учетом интересов всех участников дорожного движения – пешеходов, велосипедистов и автомобилистов.\nМуаллиф: TAGIROV ALISHER ABDIROZIKOVICH 1907\nCув чархпалакларидан фойдаланиш самарадорлигини ошириш ҳақида\nБухоро вилояти Пешку туманида фермерлар ва аҳолига деҳқончилик қилиш учун каналлар ва зовурлардан сув кўтариш мақсадида соатига 770 киловатт электр энергиясини талаб этадиган 3 та насос станциялари ўрнатилган. Туманда 60 дан ортиқ турли қувватдаги насослар фермерларга хизмат қилмоқда. Демак, биргина бизнинг туманимизда бир соатига 4000 киловатт электр энергиясини сарфловчи насослар ўрнатилган. Фермер хўжаликларига сувни етказиб бераётган насосларнинг харажатлари давлат бюджетидан қопланади. Бу эса сезиларли йирик суммадаги маблағни ташкил этади.\nМуаллиф: AMONOV SHAROF BAHRONOVICH 2210\nМактаб ўқувчилари учун махсус “School mobile” мобил алоқа дастурини ишлаб чиқиш ҳақида\nКaттaлaр учун мўлжалланган аксарият сaйтлaргa кириш вa улардaги мaълумoтлaрдaн фoйдaлaниш бoлaлaр ҳaмдa ўсмирлaр ўртaсидa aвж oлиб бoрмoқдa. Бундaй сaйтлaрдaн фойдаланиш болаларнинг онг-у тафаккурига салбий таъсир кўрсатиб, аҳлоқий жиҳатдан бузилишларга олиб келади. Ушбу салбий ҳолатларнинг мактаб ўқувчилари орасида учраши киши дилини хира қилади.\nМуаллиф: KURBANOV ALISHER NIGMATULAYEVICH 2191\nБекобод шаҳрида Ислом Каримов номидаги Тошкент давлат техника университети ёки Низомий номидаги Тошкент давлат педагогика университетининг филиалини ташкил қилиш ҳақида\nБекобод шаҳри - Тошкент вилоятининг энг чекка ҳудудларидан бири бўлиб, вилоят бўйича юқори иқтисодий салоҳиятга эга. Бекобод шаҳрида Марказий Осиёдаги ягона қора металлургия заводи ва комбинатлар мавжуд. Шаҳар яқинида Фарҳод ГЭС жойлашган. Ҳозирда “Ўзбекистон металлургия комбинати”да ферроқотишмалар ишлаб чиқарилмоқда. Бугунги кунда ушбу завод Жанубий Корея, Германия, Россия ва МДҲнинг кўплаб давлатлари билан ҳамкорлик қилиб келмоқда. Бу эса ўз-ўзидан ёш кадрларга бўлган эҳтиёжни юзага келтирмоқда. Бундан ташқари, бугунги кунда шаҳарда 93 мингдан ортиқ, Бекобод туманида эса 162 мингдан зиёд аҳоли истиқомат қилади. Бу рақамлар Бекобод тумани билан ҳисоблаганда янада ...\nМуаллиф: TOJIBOYEV RASHID SOBIR O‘G‘LI 6167\nГенетик модификацияланган маҳсулотларни тартибга солиш ҳақида\nСўнгги пайтларда дунёнинг кўпгина мамлакатлари озиқ-овқат дўконларида генетик модификацияланган организм (ГМО)лар мавжуд маҳсулотларнинг тури ва сони ортди. ГМО - бу ирсият муҳандислиги (генинженерия) усули билан генотипи ўзгартирилган организмни англатади. Одатда ГМО - ўсимликлар ва ҳайвонлардан катта афзалликларга эга бўлган маҳсулотни олиш, яъни маҳсулотнинг таннархини пасайтириш, ҳосилдорлигини кескин кўпайтириш ва сақлаш муддатини узайтириш, зараркунандаларга чидамлилигини ошириш мақсадида ишлаб чиқарилади. Ҳозирги кунда генетик жиҳатдан ўзгартирилган озиқ-овқат маҳсулотларининг аксарияти соя, картошка, жўхори, буғдой ва бошқа маҳсулотлар ҳисобланади. Бир қарашда, биотехнология саноати ривожланиши ва генетик ўзгартирилган маҳсулотларни уруғлар ва махсус кимёвий моддалар ёрдамида ...\nМуаллиф: YORMUXAMEDOV ULUG‘BEK NIGMATULLAYEVICH 2450\nКоммунал хизматлар учун тўловларни тўлиқ электрон шаклга ўтказиш ҳақида\nЖисмоний шахслар газ, сув, электр токи, иссиқлик таъминоти тизими учун тўловларни амалга оширишда шахсий ҳисоб рақами (лицевой счёт)даги пуллари кўринмай қолиши ёки бошқа ҳисоб рақамига ўтиб қолиши каби ҳолатларга тез-тез дуч келишади. Бу тизимни электрон ахборот тизимига интеграциялаш зарур. Истеъмолчи ҳисоблагич кўрсаткичи, қарзи, қанча олдиндан тўланганлиги ҳақида маълумотларни билиши ҳамда тизимдан масофадан фойдалана олиши лозим.\nМуаллиф: ISOMIDDINOV SARVARBEK SULTONMUROD O‘G‘LI 2341\nКадастр йиғмажилди йўқолган ёки яроқсиз ҳолга келганда нусха олишни соддалаштириш ҳақида\nҲозирги вақтда электрон давлат хизматларидан фойдаланиш аҳолига жуда кўплаб қулайликлар яратмоқда. Эндиликда бу хизматларни кадастр соҳасига ҳам жорий этиш зарур деб ўйлайман. Чунки, кадастр хизматларидан фойдаланишда кўплаб оворагарчиликлар мавжуд бўлиб, уларни бартараф этиш учун замонавий чораларни қўллаш керак.\nМуаллиф: IBRAGIMOV AZAMAT DAVLETBAYEVICH 3129\nМаҳаллаларда конструкторлик бюроларини ташкил қилиш ҳақида\nМамлакат иқтисодиётини кашфиётчилар, конструкторлар ва инженер-муҳандислар юксакларга кўтаришига дунё тажрибасидан гувоҳ бўлмоқдамиз! Япония, Жанубий Корея, Хитой Халқ Республикаси каби давлатларнинг саноат ва ишлаб чиқаришда қўлга киритган ютуқларини ўрганган ҳолда, юртимизда конструкторлик бюроларининг фаолиятини йўлга қўйиш лозим деб ҳисоблаймиз. Жойларда конструкторлик бюроларига талаб жуда юқори. Конструктор бирор-бир лойиҳасини синовдан ўтказиши учун унга зарур шароит яратишимиз лозим. Ҳар бир маҳалладан ерни тадбиркорга имтиёзли равишда ажратиб бериш керак. Тадбиркор ажратилган ерга замонавий талаблар асосида 3 қаватли бино қуриб, 1 ва 2-қаватларида ўзи истаган тадбиркорлик фаолиятини ташкил этиши, 3-қаватни эса конструкторлик бюроси учун ажратиши кўзда ...\nМуаллиф: XOJIYEV DILSHOD XUDOYBERDIYEVICH 2030\nҲаммамизга маълумки, Ўзбекистон Республикасининг “Жисмоний ва юридик шахсларнинг мурожаатлари тўғрисида”ги Қонунига асосан мурожаатларни кўриб чиқиш муддати келиб тушган кундан эътиборан ўн беш кун ичида, қўшимча ўрганиш ёки текшириш, қўшимча ҳужжатларни сўраб олиш талаб этилганда эса, бир ойгача бўлган муддатда кўриб чиқилиши белгиланган. Жуда кўп ҳолларда мурожаатларга жавоблар, қандай таснифда бўлишидан қатъий назар, “максимал” - 15 ёки 30 кунга чўзилиб кетяпти. Масалан, Навоий шаҳар ҳокимлигига арзонлаштирилган уй олиш учун рўйхатга олишларини сўраб йўллаган мурожаатимга роппа-роса 30 кунда жавоб хати олдим. Жавоб хати “арзонлаштирилган уйларга рўйхатга олиш тўхтатилди” деган қисқа мазмунда ...\nМуаллиф: SULTANOV OYBEK ASATOVICH 3347


Перес яхши билади: сабрнинг таги сап-сариқ олтин!\nПерес яхши билади: сабрнинг таги сап-сариқ...\n17.01.2019 10:23 0 231\n«Sky Sports» нашри хабар беришича, Лондоннинг «Челси» клуби ҳужумкор ярим ҳимоячиси Эден Азар жамоа раҳбариятининг янги шартнома бўйича таклифини рад этган. Бу ўз-ўзидан футболчи жамоадан кетмоқчи эканига яна бир бор ишорадир.\nАзар Мадриднинг «Реал» клубида ўйнаш катта шараф эканини ҳеч қачон яширмаган. Демак, «Челси» таклифининг рад этилиши Мадрид сари қўйилган катта қадам эканининг эҳтимоли катта.\nЎз навбатида «Реал» ҳам футболчига жиддий қизиқаётгани сир эмас. Яқинда Лондон суперклуби футболчини 112 миллион евро эвазига қўйиб юбориши мумкинлиги ҳақида хабар тарқалганди. Бу маблағ, футбол бозорининг шу кунлардаги нарх-навоси нуқтаи назаридан, Азардай футболчи учун кам. Бироқ унинг амалдаги шартномаси тугашига бир йил қолгани эътиборга олинса, кўпдай кўринади. «Реал» президенти Флорентино Перес эса анойи эмас: шунча пул тўлаш ўрнига жиндек сабр қилади ва... футболчини ё текинга ёки жудаям арзонга қўлга киритиши мумкин. Чунки у сабрнинг таги сап-сариқ олтинлигини жуда яхши билади.\nРеал Челси Эден Азар\nСпорт 26/06, 22:51\nМаркос Алонсо «Барселона»да Хуниор Фирпо ўрнини эгаллаши мумкин\nСпорт 17/06, 15:55\nРамос «Реал» билан хайрлашди\nСпорт 30/05, 07:44\n«Челси» — Европа Чемпионлар лигаси ғолиби


Танловларда иқтидорлар аниқланади\nЯқинда Янгиқўрғон аграр-техника коллежида ХҚТУ ижрочилик санъати кафедраси доценти, ҚР Маданият арбоби, Қозоғистон Ёшлар Иттифоқи мукофоти лауреати, Ш. Қалдаяқов номидаги Республика танловининг тўнғич лауреати, композитор Саврон Елеуовнинг ижодига бағишланган «Сирдарёнинг танти иқтидори» номли қўшиқ танлови ўтди.\nУшбу танлов Элбошимиз Н. Назарбаевнинг «Келажакка йўлланма: Маънавий янгиланиш» мақоласида белгиланган вазифаларнинг амалдаги ижросини ҳам мақсад билади. Тадбирда коллеж раҳбари М. Ахметов, бошқа коллеж раҳбарлари, ёшлари иштирок этдилар. Танловнинг 11 нафар иштирокчилари жонли овозда С. Елеуовнинг ижодидан битта ҳамда эркин мавзуда яна битта қўшиқ ижро этдилар.\nТанлов якунида Туркистон тиббиёт коллежининг талабаси Жайна Абсаттар биринчи, Шиели аграр коллежи студенти Нуржайна Оразбек, янгиқўрғонлик Қуаниш Байболатлар иккинчи ва учинчи ўринларни эгалладилар.\nҒолибларга мукофот ва дипломлар топширилди.\n, 2017-05-25, 11:22 205


Honor 10: "Малика"нинг ярим нархли флагмани - Terabayt.Uz\n5 534 000 сўм\n1 249 000 сўм\nAcer Aspire E5-576G-795 (Intel i5-7200U,GeForce GT940MX)\n4 356 000 сўм\n2 929 000 сўм\nМонитор Acer - 18.5" W, LED EcoDisplay\n1 199 000 сўм\n3 949 000 сўм\nHonor 10: "Малика"нинг ярим нархли флагмани\nУ жуда жозибадор ва келишган. Honor 10 ҳақидаги тавсифни ана шундай бошлашни маъқул кўрдик.\nHonor бренди 15 май куни Honor 10 деб ном олган компаниянинг янги флагман смартфонини тақдим қилди. "Aurora Glass Design" услубидаги дизайн, "пешонаси"да кесиғи бор ҳамда Kirin 970 процессори, "сунъий ақл" технологиясига эга бўлган смартфон бир қарашдаёқ диққатни тортади.\nБуни қарангки, девайс орадан бир ҳафта ўтар-ўтмас "Малика"га ҳам ташриф буюришга улгурди. Huawei компаниясининг «қизи» ҳисобланган Honor арзон нарх эвазига нисбатан кучли смартфонлар тайёрлаши билан ном қозонган. Буни исботлаш учун Honor 10 моделини яқиндан ўрганиб кўрдик. Кучли флагман процессор, илғор камера ҳамда чиройли корпус эвазига 450 долларлик смартфонга эга бўлиш ҳаммага ҳам маъқул келади.\nHonor флагманларининг Huawei флагманларидан фарқини Skoda ҳамда Volkswagen автомобилларидаги фарққа қиёслаш мумкин – ҳар иккала модел платформаси бир хил, бироқ уларнинг номи жарангдор, яъни бренд номи машҳурроқ.\nСмартфон эргономикаси ёки корпус шаклдорлиги ҳам кўнгилдагидек: смартфон қўлда қулай жойлашади. Уни бир қўл билан ҳам бемалол бошқариш мумкин. Корпуснинг йиғилиши сифатли ҳамда корпус яхлик.\nHuawei флагманлари "P" (P9/P10/P20) ҳамда "Mate" (Mate 8/Mate 9/Mate 10) туркумларида ишлаб чиқарилади. Honor флагманлари эса «рақамли» (Honor 8/Honor 9/Honor 10) ҳамда "V" туркумда (Honor V8/Honor V9 ва Honor V10). Номдаги рақамлар сони қанча кўп бўлса, смартфон шунчалик кучли бўлади.\nАлоқа масаласида Huawei смартфонлари ҳали панд бермаган. Бугун биз ўрганаётган смартфон ҳам бундан мустасно эмас. Суҳбат динамигида овоз сифати аниқ ва тиниқ, хириллашлар йўқ. Микрофон эса мақтовга лойиқ. ҳатто энг яхшиларидан бири.\nHuawei анъанани бузмаган ва корпусда аудио қулоқчин учун туйнукни қолдирган. Бироқ қўшимча хотира картаси учун алоҳида бўлмача йўқ. Компания очиқчасига «128 Гбайт хотира сиғими сенга етарли эмасми?» демоқчи бўлган.\nСмартфонда NFC модулининг йўқлиги чинакам камчилик. Аммо айни пайтда унинг ўрнини босадиган кўплаб дастурлар ҳам чиқиб кетди.\nЖумладан, Honor 10 "сендвич" усулида олд ва орқа панеллари пишиқ шиша билан муштарак қилинган. Шиша остида эса металл панеллар мавжуд. Орқа панел шишадан тайёрланган.\nЁн томондаги металл синчлар эса Huawei P20 Pro флагманидаги каби смартфонга ҳашам бағишлайди. Шу билан бирга, бу моделнинг кўриниши ихчам. Смартфон ўлчами Samsung Galaxy S8/S9 телефонини эслатиб юборади, экран диагонали ҳам шунча. Фақат Самсунг флагманида бармоқ изи сканери орқа панелда. Huawei эса 5.8 дюймли экранни ҳамда ультра товушли бармоқ изи сканерини олд панелга жойлаштирган.\nБироқ Honor 10 корпус масаласида "қовун тушириб" қўяди – сувдан ҳимоя йўқ, стереодинамиклар йўқ (лекин моно-динамик ҳам жуда сифатли ишлайди, Galaxy S8 моделидан яхши, Huawei P20 модели билан ҳам баҳслаша олади). Аммо бу – Honor, Huawei эмас.\nДисплей ва бошқа жиҳатлар\n5.84 дюймли FHD+ экран Huawei P20 моделининг экранига ўхшаб кетади. Бу дисплей олд панелнинг 82.6 фоиз қисмини эгаллаб олган. Ён, тепа ва пастки ромлар анча юпқалашган.\nДисплей ҳам AMOLED/OLED эмас, IPS матрицали. Нархи билан солиштирадиган бўлсак, экран ёрқинлиги ҳамда ранг-тасвирни узатиши фойдаланувчини хурсанд қилади. Экраннинг пикселлар сиғими Full HD.\nЭкранда сурат намойиши ёрқин ва контраст юқори. Оқ тус оқ, қора тус ҳам ўзича тўйинган ва тасвирда табиий акс этади. Созламалар орқали ранг ҳароратини белгилаш ҳам мумкин. Дисплей OLED экранга ўхшагиси келади, бироқ бундай эмас. OLED бўлганида смарфтон имкониятлари янада ошар эди.\nБиринчидан, OLED экран анча энерго тежамкор. Иккинчидан, бу турдаги экранда “AlwaysOnDisplay”, яъни экранда мунтазам фаол бир қисмни жорий қилиш мумкин.\nАудио қулоқчинлар орқали мусиқани тинглаш ниҳоятда завқли. Сабаби, АК4376A номли Hi-Fi аудиочип ўз вазифасини аъло даражада бажаради.\nHuawei ишлаб чиқараётган Kirin 970 имкониятларига кўра олдинги йилги Snapdragon 835 моделини эслатиб юборади. Унга нисбатан бугунги кунда Samsung Exynos 9810 ёки Qualcomm Snapdragon 845 чиплари анча кучли.\nШу билан бирга, нейронли чипнинг самарадорлиги кўпчилик учун маъқул. Бу процессор айрим жиҳатларда Samsung ва Sony каби ишлаб чиқарувчиларнинг флагманларини ҳам ортда қолдиради.\nМаълумотларни 10 нанометрли техник жараёнда қайта ишлайдиган кучли, 8 ядроли Kirin 970 процессори сунъий ақл технологияси асосида ўз-ўзини ўқитиб, янги жиҳатларни ўрганиб бориши билан ўзига хос. График тасвирлар учун эса Mali-G72 MP12 видео картаси масъул. Смартфон 4 гигабайтли тезкор ҳамда 64/128 гигабайтли доимий хотира билан таъминланган.\nХитойлик бу ишлаб чиқарувчи платформанинг ишлаш тезкорлиги тушиб кетмаслиги учун ҳам моделларига Quad HD ёки 4K сиғимли экранларни қўйишмайди.\nШундай бўлса ҳам, Honor 10 самарадорликда етакчи смартфонлардан бири эканига шубҳа йўқ.\nСмартфон Android 8.1 Oreo операцион тизимининг ўзлаштирилган EMUI 8.1 талқини бошқарувида ишлайди.\n3,400 мА соат ток сиғимли аккумулятор эса куч-қувватга масъул. Honor 10 модели, шунингдек 5V/4.5A технологияси бўйича тезкор қувват олиш имкониятига эга бўлган. Яъни, 25 дақиқада қувватини 50 фоизга тўлдириб олади.\n"Ақлли" камера ўзини оқлайди\nHuawei – фотосурат олишни боплайдиган смартфон ишлаб чиқарувчи энг пешқадам хитойлик компания. Huawei P20 флагмани сурат олишда Apple iPhone X, Samsung Galaxy S9 ёки бошқа хоҳлаган мобил алоқа воситасини уялтиради. Honor 10 ҳам сурат олишда ўзининг рақибларини ер тишлатади.\nHonor 10 процессорида суратни қайта ишлайдиган алоҳида қисм бор. Камера унга тасвирни кўрсатиши билан бу қисм автоматик равишда суратни сифатли қилиб муҳрлайди ва қайта ишлайди.\nHonor 10 олд камераси имкониятларини Huawei P20/P20 Pro флагманларининг олд камераларидан олган – ёмон эмас, бироқ бу борада Galaxy S8/S9/Note8 селфи камералари сифатлироқ ишлайди.\nКамераларда олинган суратларга ўзингиз баҳо беринг:\nСмартфоннинг орқа панелида 16 мегапикселли RGB (рангли) сенсор ҳамда 24 мегапикселли монохром (оқ-қора) сенсор мавжуд. Уларнинг ёруғлик тақсимловчи линзаси f/1.8 стандартли. Бош камера ҳам "сунъий ақл" тизимига эга бўлган.\nБу камера 500 тадан зиёд манзарани 22 та тоифа бўйича ажрата олади ва шунга кўра сурат олади. Мисол учун, осмон, ўсимлик, одамларни, шаршарани суратга олиш вақтида камера манзарани билади ва шунга кўра ўзини ўзи созлайди.\nСелфи учун Honor 10 моделига 24 мегапикселли камера сенсори ўрнатилган. Бу сенсор қиёфани 3D ўлчамда сканер қилади. Honor брендининг маълум қилишича, селфи камера юздаги юзлаб ўзига хос жиҳат ва белгиларни таний олади. Шунингдек, олд камерада ҳам орқа фон ғира-шира қилинган суратлар олиш мумкин.\nСмартфон ёруғлик паст шароитда ҳам ёрқин ва деталларга бой суратлар олиш имконига эга.\nАккумулятор ва қувватлаш\nHonor 10 йирик аккумулятори билан мақтана олади! Samsung 3000 мА соат "қувват тоши" билан S9 моделида чекланган бир пайтда, "қаҳрамонимиз" 3400 мА соат сиғимли аккумуляторни таклиф қилмоқда.\n3400 мА соат электр қуввати фаол фойдаланганда сизга 1 кунга етади. Тунда эса смартфон 6% қувватини йўқотади. Қувватлаш учун USB-C порти мавжуд. Super Charge тезкор қувватлаш технологияси ҳам мавжуд. Қуйида смартфоннинг 0% дан 100% гача қувват олиш хронологияси билан танишинг:\n15 минут - 13%\n30 минут - 30%\n45 минут - 47%\n60 минут - 63%\n75 минут - 78%\n90 минут - 91%\n100 минут - 97%\n105 минут - 98%\n110 минут - 100%\nHuawei P20 моделида бўлгани каби, мазкур смартфон орқа панели ҳам шишадан тайёрланган бўлса-да, у симсиз қувват олиш имконига эга эмас.\nHonor 10 (COL-39) техник жиҳатлари:\n5,84”, 2280x1080 (19:9), IPS, 432 ppi\nHiSilicon Kirin 970, 8 ядро (4x Cortex-A53 1,8 ГГц + 4x Cortex-A73 2,36 ГГц), 10 nm FinFET+\n4/6 Гбайт (Ўзбекистонда ҳозирча 4 Гбайт талқин)\n4G (LTE Cat.13), 3G, Wi-Fi (IEEE 802.11 b/g/n/ac), Bluetooth 4.2, GPS, ГЛОНАСС, ИҚ-порт, NFC\nБош камера: 16 Мп, автофокус, диафрагма f/1.8, видео 3840x2160, ёрдамчи сенсор: 24 Мп, монохром, автофокус йўқ, диафрагма f/1.8\nОлд камера: 24 Мп, автофокус йўқ, диафрагма f/2.0\n3400 мА соат, ажралмас\nЎртача 450 АҚШ доллари\nСмартфон фирманинг овозли бошқарув тизимини ҳам қўллаб-қувватлайди. Телефон блокировкада бўлганида ҳам смартфонга вазифа бериш мумкин. Бунинг учун, “Ok, Google” дейишҳам шарт эмас. Мисол учун, контактдаги одамларга қўнғироқ қилиш учун "Ҳой, оғайни, фалончига қўнғироқ қил" дейиш кифоя. Шунингдек, смартфонни қаердалигини билмасангиз, "Ҳой, оғайни қаердасан?" десангиз, смартфон овоз беради.\nШунингдек, энди экранни иккига бўлиб, бир вақтнинг ўзида икки иловадан фойдаланиш мумкин.\nЧиройли смартфон таассуротли суратлар олади\nHonor 10 олд камераси "ақлли" эканини ҳисобга олсак, у юзга қараб туриб тизимни блокировка қилиш функциясига эга бўлган. Бунинг учун диспелйни юқорига кўтариб, камерага қаралса кифоя.\nGalaxy S9 ёки iPhone X флагманлари билан Honor 10 моделини таққослаш -- ақлга зид бўлиб туйилиши мумкин, бироқ нархига қарайдиган бўлсак, 450 АҚШ долларига бундай яхши девайснинг савдога чиқарилгани харидорни хурсанд қилади.\nБундай нархга камида икки йил аввалги, Samsung Galaxy S7 каби, флагманларни харид қила оласиз.\nHonor 10 ўзининг нархида сотилаётган рақиблари орасидаги кучли девайс.\nБуни қарангки, девайс орадан бир ҳафта ўтар-ўтмас "Малика"га ҳам ташриф буюришга улгурди. Huawei компаниясининг «қизи» ҳисобланган Honor арзон нарх эвазига нисбатан кучли смартфонлар тайёрлаши билан ном қозонган.\n#Huawei Honor 10


Қирғизистон: Ўш - Андижон автобуси туфайли «Дўстлик- автодорожний» ўтказиш пунктида йўловчилар оқими кўпайди\nЎзбекистон 12:35 / 09.10.2019 9702\n«Ўш - Андижон» янги автобус йўналиши очилиши билан давлат чегарасининг қирғиз-ўзбек участкасидаги «Дўстлик - автодорожний» назорат-ўтказиш пункти орқали давлат чегарасини кесиб ўтаётган йўловчилар, юк ва транспорт воситалари оқими кўпайди. Бу ҳақда Қирғизистон Чегара хизмати хабар берган.\nМаълумотларга кўра, «Дўстлик - автодорожний» назорат-ўтказиш пунктини дам олиш ва бозор кунлари 18 мингдан 24 минггача киши кесиб ўтмоқда. Юк ва йўловчи оқими кўпайиши муносабати билан назорат-ўтказиш пунктида 22та паспорт назорати кабинаси ишламоқда: 11та кабина - чиқиш учун, 11та - Қирғизистонга кириш учун. Шулардан 3та кабинада Ўш - Андижон ва Андижон - Ўш автобус йўналиши орқали чегара назорати остида кириш ҳамда чиқиш амалга оширилади.\nЮқорида кўрсатилган ўтказиш пунктида кишилар ва транспорт воситаларининг тўпланиши даврий ҳисобланади ҳамда асосан дам олиш, бозор кунлари кузатилади.\nҚирғизистон Давлат чегара хизмати чегарада коррупцияга қарши курашиш учун барча назорат-ўтказиш пунктларида ишонч телефонлари ва бўлим бошлиқларининг телефон рақамлари ёзилган маълумот тахталари ўрнатилганини эслатган.


Дунёни ҳалокатдан ҳақиқат, яхшилик ва гўзаллик халос этиши мумкин — 21asr.uz\nДунёни ҳалокатдан ҳақиқат, яхшилик ва гўзаллик халос этиши мумкин\nМенинг тасаввуримда, бизга берилган умр тонгги жим-жит бир тезлик билан учиб ўтмоқда. Ўйлаб қарасангиз, ҳар бир кишининг тақдири туғилмасидан олдинги асрларга ҳам илдиз отган бўлади. Туркий аждодларимиз етти пуштини яхши билмаган одамни уят қилишган. Тўқсон икки қабилали ўзбеклар ўз аждодлари қайси уруғдан эканини ёддан чиқармаганлар. Аммо шўро даврида уруғ суриштириш “уруғ-аймоқчиликка олиб боради” деб айб қилинди. Бу ҳамма одамларни тарихий илдизларидан узиб ташлашга хизмат қиладиган ақида эди.\nАслида эса, ҳар биримизнинг ўтмишимиз ота-боболаримиз мансуб бўлган қабила ва уруғлар орқали халқимиз бошидан кечирган катта тарихий воқеаларга узвий боғланган бўлади. Дейлик, Амир Темур ва унинг авлодларига мансуб бўлган барлос қабиласи Шайбонийхон ва унинг авлодлари даврида қаттиқ қувғинга учрайди. Барлосларнинг улкан бир қисми Бобур билан бирга Афғонистон ва Ҳиндистонга кетади. Бизнинг юртда қолганлари эса тоғ оралиқларига, хон навкарлари кам борадиган пана қишлоқларга жойлашади.\nОта-оналар бизни оёққа турғазгунча нечоғлик машаққат чекканларини фарзанд ўстирганлар яхши билади. Отамиз бой бўлиб бадарға қилинганлиги учун ҳукмрон мафкура ёшликда бизни руҳан эзиб, ундан бездиргудек бўларди. Ҳолбуки, отам меҳнат қилиб чарчамайдиган, беш вақт намозини канда этмайдиган, умрида ароқ ичмаган, мулойим табиат, мўмин-қобил одам эди. Ҳаётда жуда кўп оғир, асаббузар ҳодисаларни бошдан кечирган бўлса ҳам, раҳматли биз болаларни уриб-сўкканини эслаёлмайман. Лекин онамиз бизни зир югуртириб ишлатар, хато қилсак, аямай жазо берар, интизомни жуда қаттиқ тутар эдилар. Отамиз “Бизнинг хотин амалдор момосига тортган”, деб қўяр эди. Кейин билсак, онамизнинг момолари Ўғилжон додхоҳ Фарғона водийсининг Ўш томонларида шуҳрат қозонган Қурбонжон додхоҳнинг издошларидан бўлган экан. У киши оламдан ўтган кезларида туғилган бизнинг онамизга ўша момосининг исмини бериб, “Ўғилжон” деб от қўйган эканлар.\nБиз яшаган даврнинг кўп қисми фожиаларга тўла бўлди. Болалик йилларимиз Сталиннинг шафқатсиз зулми кучайган пайтга тўғри келган. Отамиз катта ўғил тўйи қилгани сабабли оиламизни қаҳратон қиш кунида Кенгкўлдан Оқсув қишлоғига зўравонлик билан кўчиришганди. Шунда икки-уч яшар бола эдим. Мендан кичик – олти ойлик Раббим деган укам ҳам бор эди. Қор қалин, изғирин, бизни тоғам билан онам кўрпаларга ўраб, отларга миндириб олишди. Ора у қадар узоқ эмас: йигирма чақиримча келади. Аммо пасту баланд тоғ йўллари музлаб қолган; отлар нуқул тойиб йиқилаверди. Ағанаб кетган кўчларни қайта ортгунларича биз дийдираб совуқда қолдик. Укачам қаттиқ шамоллаб, Оқсувга келганимизда вафот этди. Унинг қабрчаси ҳали-ҳануз кўз ўнгимда турибди…\nТўн илиғини эгаси билади, деганидек, ҳар кимнинг оилавий ҳаёти, қийинчиликлари ўзига аён. Шу, масалан, ички бир сир сифатида сақланишига тарафдорман. Халқимизда шундай мақол бор: одамларнинг бир-бирига меҳри қушнинг полапонига ўхшайди. Полапон, маълумки, жуда нозик, ҳадеб уни қўлга олаверсангиз, қўлнинг заҳри уриб касалланиши муқаррар. Шу маънода кўнгил сирлари, шахсий туйғулар холис яшагани, четдан аралашувлар бўлмагани маъқул. Гёте дейдики, менинг қалбим очиқ шаҳар, лекин унда шундай бир қаср борки, унга фақатгина маҳрами асроримни киритаман.\nОилада ҳам ҳурмат, инсонийлик биринчи ўринда турмоғи керак. Саттор (“Эрк” қиссаси қаҳрамони – таҳририят) орқали шуни кўрсатишга ҳаракат қилганман.\n“Олмос камар”да ҳам бундай ҳол Аброр билан Вазиранинг бошига тушади. Оилада қийинчиликлар бўлади, албатта, фақат уни сабр-бардош билан енгиб ўтиш керак. Тажрибалар шуни кўрсатяптики, иккинчи марта қурилган оила кўп ҳолларда биринчисидан кўра мўртроқ бўлиб чиқади. Ҳаёт бир издан чиққач, уни тузатиш қийин.\nЛев Толстойдан “Анна Каренина” романининг қисқача мазмунини айтиб берсангиз дейишганда, у бир оғиз қилиб айтиш мумкин бўлганда мен уни роман қилиб ўтирмаган бўлардим, деган экан. Мен севгини оловга ўхшатаман. Бу оловнинг асоси – меҳр. Қуёшнинг нурлари лупада битта нуқтага йиғилса, ўша жойни куйдириб юборади… Муҳаббат ҳам шунга ўхшайди, инсоний туйғуларни бир нуқтага жамлайди, юракда яшириниб ётган барча маънавий кучларни ҳаракатга келтиради. Муҳаббат келганда заиф одам ҳам ўзини жуда қудратли сезади. Бошқа вақт қўлидан келмайдиган ишларни муҳаббатнинг кучи билан уддалай олади. Муҳаббат инсоннинг барча фазилатларини уйғотадиган баҳор палласига ўхшайди.\nБиз биринчи навбатда табиатдан, сўнг китоблардан миннатдор бўлишимиз лозим. Бизни коинот бағрида омон сақлаб турган табиат неъмати – осмоннинг юқори қатламидаги озон пардасини эсланг. Уни “ернинг озон қалпоғи” ҳам дейишади. Лекин суратини кўрсангиз, миллион йиллар давомида тўпланган энг тоза ва энг тиниқ ҳаво – озон қалпоқдан кўра кўпроқ ҳарир ипак пардага ўхшайди. Эски китоблардаги “пардаи асрор” – “сирли ер пардаси” деган иборани ёдга солади у.\nНафис озон қатлами ердаги бутун тирик жонларни қуёшнинг хатарли зарраларидан ҳимоя этиб тураркан, аммо, афсуски, унга лат етказиляпти. Масалан, Антарктида устидаги минглаб квадрат километр майдонда озон қатлами йўқолди. Бу бутун дунёни ташвишга солмоқда. Антарктидада-ку қуёшли кунлар кам, аҳоли деярли йўқ. Бордию аҳоли зич жойлашган қитъалар ва қуёшли минтақалар осмони озонсиз қолса, аҳволимиз қандай кечади?\nЯхши китоблар бутун одамзод тарихи давомида тўпланган маънавий озон хизматини ўтайди. Улар инсониятни турли замонлардаги салбий таъсирлар ва аҳлоқий бузилишлар “радиация”сидан асраб келаётир. Энг яхши ёзувчилар эса одам зоти учун ана шу қадар зарур маънавий озон ишлаб чиқараётгани туфайли алоҳида эъзоздадирлар.\nШу кеча-кундузда ҳам (1990-йиллар – таҳририят) адибларимиз санъат одамларга қандай хизмат қилиши керак, деган азалий саволга муттасил жавоб излашяпти. Бу борада ҳозир хорижда яшаётган иқтидорли ёзувчи Александр Солженициннинг айтганлари, айниқса, диққатга сазовор. У Нобель мукофоти олиши муносабати билан сўзлаган нутқида (ушбу нутқ “Новий мир” журналининг 1989 йил 7-сонида эълон қилинган) дейдики, публицистик мақола ҳар қанча ўткир бўлса-да, вақт ўтгани сари эскиради. Чунки у инсон қалбини, шуурини, ҳис-туйғусини, тафаккурини батамом қамраб ололмайди. Бадиий асар эса одамнинг ҳам ақлига, ҳам дилига таъсир қилади. Албатта, кучли асарлар, айтайлик, Шекспир, Достоевскийларнинг ёзганлари каби. Бориб-бориб бу асарлар шундай қудратга айланадики, уларни ҳеч ким йўқ қилиб ташлолмайди. Одамзод улардан мудом шифо топиб туради.\nРивожланган халқлардаги яхшилик, ҳақиқат ва гўзаллик учаласи биргаликда инсоннинг маънавий дунёсини устундай суяб туради, – дейди Солженицин. – Аммо ҳозир яхшилик ҳам кўпинча беҳисоб муаммоларнинг чакалагидан ўзига йўл тополмай, адашиб қолиши мумкин. Лекин санъату адабиётдаги гўзаллик (айниқса, адабиётда) жозиба кучи чакалакзор ичра адашиб юрган ҳақиқатни ўз қанотида кўтариб олиб чиқа олади.\nДунёни атом ҳалокатидан шу учови – ҳақиқат, яхшилик ва гўзаллик халос этиши мумкин.\nБизда мақол бор-ку, “Яхшилик қил – дарёга ташла, балиқ билмаса, холиқ билади”, деган. Яхшилик билан одам ўзининг дилини обод этади. Бировга ёмонликни раво кўрган кишининг дилида, албатта, ўша ёмонликларнинг асорати қолади. Ёмонлик охир-оқибат қайтади, кутилмаган жойдан қайтади. Мана, менинг отамга адолатсизлик қилганлар ичида бир одам бор эди (мен уни “Қора кўзлар” романимда Исмат бобо деган ном билан келтирганман). У чақимчилик билан қишлоғимиздаги бегуноҳ кишиларни қаматиб юборганди. Сири очилгач, одамларнинг назаридан қолди. Кейин эса кўзлари кўр бўлди. Аммо шундаям ёмонлик қилишни қўймади, бора-бора хотини, келини, ўғли ўртасида низо чиқара бошлади. Охири ўғли чидолмай: “Ота, шунча қилган айғоқчилигингиз каммиди, энди уйдагиларни тинч қўйинг”, дейди ғазаб билан. У эса “дод” солиб бақиради. “Мен сени оқ қиламан!” дейди ўғлига. Шунда хотини: “Оқ қиладиган одамнинг кўнгли оқ бўлади. Сизнинг эса кўнглингиз қора! Сизнинг кўзингиз кўр эмас, имонингиз кўр, виждонингиз кўр!” дейди…\nДўрмондаги боғ атрофида кускут (чирмовиқнинг ёмон тури) деган бир ўсимлик ўсади. Барги йўқ, илдизи йўқ, худди чувалчангга ўхшайди. Баъзан ҳаводан учиб келиб, мевали дарахтларга ёпишади. Бир куни қарасам, четроқдаги баланд бир теракнинг ярмигача чиқиб, уни қуритибди, аммо ўзиям қуриб ётибди. Чунки унга ўша терак озиқ бериб турган эди-да. Ёмонлик бир куни, албатта, ўзиям барбод бўлади!..\nБанк-молия соҳасини ислоҳ қилишнинг устувор йўналишлари


Коронавирусга қарши... трактор, исириқ ёки ароқ? Айрим президентларнинг бефойда маслаҳатлари\n09 май 2021, Тошкент вақти: 18:19\nИконаларни ўпиш православ анъанасида кенг тарқалган, аммо айни пайтда ҳукм сураётган пандемияга қарамай, айрим черков пешволарининг ушбу анъанани тўхтатиш нияти йўққа ўхшайди (архив сурати).\nҲар бир киши ва ҳамма нарса қаттиқ назорат остида бўлган Туркманистонда президент коронавирусни даф қилиш учун кўҳна восита – исириқ тутатиш кераклигини айтди.\nБеларуснинг авторитар президенти ҳам ҳукумат ва ватандошларига шунга ўхшаш халқона маслаҳат беради: далага чиқиб ишланглар ва трактор ҳайданглар.\nАйни пайтда дунё мамлакатлари раҳбарлари ва тиббиёт экспертлари карантин жорий қилиш, чегараларни ёпиш, ниқоб тақишни буюрмоқда. Юқумли касалликларга қарши курашаётган тиббиёт ходимларининг малакасини ошириш орқали COVID-19 нинг жаҳон бўйлаб тарқалиши олдини олишга интилмоқда. Олимлар ушбу касалликка қарши вакцина топишга ва уни даволашга шошилмоқда. Шу кунгача коронавирус бутун дунёда 19 мартгача қарийб 9000 кишининг умрига зомин бўлди.\nШундай вазиятда айрим амалдорлар ҳам нотўғри ахборот ва фойдаси илмий исботланмаган дори-дармон ҳақидаги хабарлар тарқалиши олдини олишга ҳаракат қилмоқда. Ижтимоий тармоқлар ва оний ахборот алмашув имконияти бор даврда бунга эришиш жуда қийин.\nКоронавирус “тарқалиши ва унга қарши чоралар оммавий тарздаги “инфодемия” – баъзилари аниқ, бошқалари эса ноаниқ бўлган ахборотнинг керагидан ортиқчалиги билан бирга кечмоқда, бу одамларнинг ишонарли манбаларни ва керак бўлганда, ишончли йўл-йўриқларни топишини қийинлаштиради”, дейилган эди ЖССТ февраль бошида тарқатган баёнотда.\nСаримсоқми, С витаминими, стероидларми ёки эфир мойларими? Фейсбук ёки Россиянинг ВК ижтимоий тармоғида бу ҳақда ўқиётганингиз ҳисобга олинмаса, ушбу нарсаларнинг коронавирусга қарши курашда фойдали экани илмий исботланмаган.\nНотўғри ахборот тарқатиш муаммоси мавжудлигини қайд этиб ҳамда одамларни ишончли ва обрўли манбалардан фойдаланишга ундаб, қуйида айрим раҳбарлар коронавирусга қарши курашда янглиш таклиф этаётган ғалати воситалар ҳақида фикр юритилади.\nДунёдаги энг зулмкор жамиятлардан бири бўлган ва авторитар раҳбарлар бошқариб келаётган Туркманистонда унинг етакчилари ғалати қилиқлар қилиб, соғлиқни сақлаш бўйича тавсиялар бериши табиий ҳолатга айланган.\nЎзини “барча туркманларнинг отаси” деб атаган, 2006 йили вафот этган Сапармурат Ниёзов мамлакат аҳолисига соғлиқни сақлашга оид маслаҳатлари билан бирга доимий тарзда маънавият сабоқлари ҳам берар ҳамда улар давлат телевидениеси ва газеталар орқали ҳаммага тарқатилар эди. 2005 йили мамлакатдаги шифокорларга Гиппократ қасамидан воз кечишга, бунинг ўрнига маълумоти электрик бўлган Ниёзовга қасамёд қилишга буйруқ берилган эди.\nУнинг вориси Гурбангули Бердимуҳамедов маълумотига кўра – стоматолог. Бироқ бу уни Ниёзовникига ўхшаш шахсга сиғиниш ёки ҳеч нарса билан асосланмаган тиббий маслаҳатлар беришдан тўхтата олмади. Сўнгги марта – 13 мартда у коронавируснинг яқинлашиб келаётган хавфига бағишланган ҳукумат йиғилишида шундай йўл тутди.\n‒ Ота-боболаримиз минг йиллар давомида наркотикларга қарши кураш ва турли юқумли касалликларнинг олдини олишнинг синалган миллий усулларини ишлаб чиққан, ‒ деди у.\nСўнгра у исириқ тутатиш “оддий кўз билан кўриб бўлмайдиган” вирусларни йўқ қилишини айтди.\nАслида, бу нотўғри.\nДекабрда Туркманистон телевидениеси қорамоллар орасида касаллик тарқалишига қарши курашда фермерларга керак бўладиган дорилар ҳақидаги кўрсатувни эфирга узатди. Кўрсатувда тавсия этилганлари орасида Бердимуҳамедовнинг китобида рецепти келтирилган дорилар ҳам бор эди.\nБир йил олдин Соғлиқни сақлаш вазирлиги ёзда нафас йўллари касаллигига чалинган туркманларга тиббий маслаҳат берган эди. Улар орасида “Бердимуҳамедовнинг “Туркманистон ўсимликлари” китобида илмий жиҳатдан асослаб берилган шифобахш чойлардан фойдаланиш” маслаҳати ҳам бор эди.\n18 март ҳолатига кўра Туркманистонда инфекция юққанлик ҳолати қайд этилмагани хабар қилинди.\nБеларусни 20 йилдан ошиқ вақтдан бери бошқариб келаётган Александр Лукашенко ҳам ватандошларига доимий тарзда халқона маслаҳатлар бериб туради.\nПрезидент бўлишидан олдин Лукашенко совет жамоа хўжалигини бошқарган ҳамда таклифлари ва тиббий фольклор намуналарини ўша даврдан олган.\nУ 16 мартда Минскда ҳукумат йиғилишига раислик қилди. Ўша йиғилишда мамлакатда коронавирус тарқалиши билан боғлиқ тарзда ортиб бораётган хавотирларни босишга уринди. 17 март ҳолатига кўра, мамлакатда 17 киши ўша вирусни юқтиргани қайд этилган.\nДавлат телевидениеси орқали намойиш этилган йиғилишда у амалдорларга “биз бошқа вирусларни бошдан кечирганмиз. Буни ҳам енгамиз”, деди.\n− Ана, трактор ҳар бир кишини тузатади. Дала ҳар бир кишини тузатади, − деди у.\nЛукашенко вазирларига саломатлик тилаб, уларга соғлиги билан боғлиқ маслаҳат берди: Қуруқ саунага бориб, яхшилаб терланг. Иддао қилишича, коронавирус 60 даража иссиқда йўқ бўлиб кетади.\nАслида тракторлар, сауна ёки далага чиқиб ишлаш коронавирусга қарши курашда бирор фойда бергани ҳақида ҳеч қандай исбот йўқ.\nАроқ ҳаётбахш ичимликми?\n18 март ҳолатига кўра, Сербияда 83 та вирус юқтирганлик ҳолати қайд этилди.\nДунё мамлакатлари раҳбарлари коронавирус тарқалиши ҳақида жиддий хавотирлар билдиришидан уч ҳафта олдин президент Александар Вучич ҳукумат кўраётган чораларни муҳокама қилиш учун тиббиёт мутахассислари билан учрашган эди.\nУ спиртли ичимлик энг яхши радди бало бўлиши мумкинлиги ҳақида ҳазил қилган эди.\n‒ Улар менга спиртли ичимлик теккан жойга коронавирус доримаслигини айтгандан сўнг кунига бир стакан ичиш учун қўшимча сабаб топдим, америкаликлар ҳам бунинг тўғри эканини айтмоқда, ‒ деди у. ‒ Лекин унинг ликёрга ҳеч қандай дахли йўқ, буни фақат билиб қўйишингиз учун айтяпман.\nЛекин бу Вучич ҳукуматининг ташқи ишлар вазири Сербия телевидениеси орқали чиқиб, коронавирус Хитой иқтисодиётига қарши қаратилган чет эл фитнаси эканини тахмин қилишига тўсқинлик қилмади.\nЛукашенко ҳам жорий ҳафтада Вучичнинг ароқ ҳақидаги гапини такрорлади.\n− Мен ароқ ичмайман, қўлингизни ароқ билан ювиб туринг, яна 40-50 грамм соф спирт ҳам вирусни ўлдириши мумкин, − деди у ҳазил аралаш.\nАслида спиртли ичимлик ичиш на коронавирус юқиши олдини олади ва на инсон танасидаги бошқа бирор вирус хасталигидан тузатади. Спирт ташқаридаги микроб ва вирусларни ўлдиради, холос.\nМуқаддас сув, муқаддас вирус\nОдамларни фойдасиз тиббий фольклор билан чалғитаётган сиёсатчи раҳбарлар бу масалада ёлғиз эмас.\nАҳолиси христианликнинг православ тармоғига эътиқод қилувчи мамлакатлар, жумладан, Россиядаги айрим руҳонийлар коронавирус яқин жисмоний контактдан, ҳаводаги майда томчилар ёки идиш юзасидаги сўлак сингари танадан ажралувчи суюқликлардан юқиши мумкинлиги сингари огоҳлантиришлар бор тиббий йўриқномаларни рад этмоқда.\nКоронавирусга чалинганлар сони яна беш кишига кўпайиб, 23 нафарга етди\nТуркманистон Ўзбекистонда ўқиётган талабаларни ортга қайтармоқда\nАндижонда 50 дан зиёд киши карантинга олинди\nТошкентда соат 10 дан 16 гача автобус қатнови сийраклашади\nМирзиёев халққа мурожаат қилди: захира етарли, хавотир ёки ваҳимага асос йўқ! (ВИДЕО)


Бетт Нэш деярли 60 йил давомида стюардесса бўлиб ишлайди. American Airlines’да ишловчи 80-ёшли ходимнинг ҳаётига CNN эътибор қаратган. Телеканалнинг таъкидлашича, аёлни дунёдаги энг кекса стюардесса деб айтиш мумкин.\nНэшнинг сўзларига кўра, ўсмирлик давридаёқ шу иш билан шуғулланишни орзу қилган. У айни дамда йўқ бўлган Американинг Eastern Airlines авиакомпаниясига 1957 йилнинг 4 ноябрь куни ишга кирган.\nАёлнинг хотирлашича, ўша даврларда ҳаво саёҳатлари жуда ҳам дабдабали бўлиб, йўловчиларга тўлақонли тушлик берилган. Шу билан бир қаторда, стюардессаларга қийин бўлган – улар анча оғир бўлган патнисларни олиб юришга мажбур бўлишган, деб таъкидлайди Нэш.\nАёлнинг сўзларига қараганда, бугун фаолиятнинг бу тури фуқаро авиациясидаги бошқа соҳалар сингари бироз осонлашган. Нэшнинг айтишича, ўша пайтларда рейслар ҳақидаги маълумот доскаларда бўр билан ёзиб қўйилган. Аёл ҳали-ҳамон ўз иши ва йўловчиларни яхши кўришини тан олди.\nавиакомпания стюардесса кекса самолёт касб


Авиачипта пули қайтариб берилди\nВоқеа-ҳодисалар 7 апрел 2021 614\nУчиш вақтига яқин қолганда фуқаронинг Россия Федерациясига кириши учун тақиқ борлиги аниқланган.\nФарғона вилояти Риштон туманида яшовчи фуқаро В.Хомидов Ўзбекистон истеъмолчилар ҳуқуқларини ҳимоя қилиш жамиятлари федерациясига мурожаатида “Риштон парвоз транс” МЧЖга қарашли авиачипталарни сотиш шохобчасидан Тошкент – Москва (Домодедово аэропорти) йўналиши бўйича чартер рейс билан учувчи авиаташувчи чиптасини 1150 АҚШ долларига сотиб олганини ёзади.\nУчиш амалга ошириладиган вақтга яқин қолганда унинг учун Россия Федерациясига кириш учун тақиқ борлиги тўғрисидаги маълумот аниқланган. Натижада мазкур рейс билан уча олмаган.\nШундан сўнг у авиарейс чиптаси пулини қайтарилиши борасидаги масалани мазкур шохобча сотувчиси билан ҳал қила олмаганини айтиб ўтган.\nУшбу мурожаат ўрганилиши натижада В.Хомидовга 1150 Ақш доллари қайтарилишига эришилди.\nШунингдек, Наманган вилояти Мингбулоқ туманида яшовчи фуқаро Т.Т томонидан келган мурожаатда истеъмолчи ўзи яшаб турган хонадонидан даромад олиш мақсадида (М.М.) МЧЖ билан шартнома қилиб иссиқхона қурдирган, аммо МЧЖ томонидан шартномада белгиланган муддатига амал қилмай, сифатсиз ва шартнома шартларини бузган ҳолда қурилган иссиқхона туфайли зарар кўрган. Жумладан, иссиқхона ичига экилган помидор кўчатлари айни ҳосилга кирганда иссиқхона бузилиб том қисми босиб тушган. Натижада ҳосил нобуд бўлган. Фуқаро Т.Т бир неча бор МЧЖ раҳбарига ушбу ҳолат юзасидан етказилган зарарни қоплаб беришини айтишига қарамасдан ҳеч қандай ўзгариш бўлмаган.\nМурожаат ўрганилиши натижасида федерация масъул ходимлари томонидан Наманган туманлараро судига даъво аризаси киритилди.\nШундан сўнг суд ҳукмига асосан фойдасига маънавий зарарларни ҳам ҳисобга олган ҳолда 13 миллион сўм ундириб берилишига эришилди\nЯна бир мурожаат Қорақалпоғистон Республикаси Тахиатош туманида истиқомат қилувчи Ю.У. исмли фуқародан келган бўлиб, унда истеъмолчи Нукус шаҳрида жойлашган “Korzinka.uz” савдо марказидан 4 миллион 800 минг сўмга харид қилган “Indesit” музлатгичи сифатсиз экани, сотувчига мурожаат қилганида эса, алмаштириб беришдан бош тортганини айтиб ўтган.\nМазкур мурожаат ўрганилиб, музлатгич сифатлисига алмаштириб берилди.\n# Фарғона вилояти # Россия